БЮДЖЕТ БОШҚАРМАСИ ҚАНДАЙ БЎЛАДИ?.. - Ўзбекистон овози газетаси\nЯна бир масалага эътибор қаратмоқчиман. Таҳлиллар юзаки, ҳисобот депутатлар учун ахборот тарзида бўлмаслиги лозим. Масалан, «Ҳукумат соати»да қатор вазирликларнинг ахборотларини эшитдик. Масъуллар 20 дақиқа маъруза қилади, 3-4 та савол берилади, шу билан тамом-вассалом. Виждонан айтайлик, ким сезди ана шу «Ҳукумат соати»нинг таъсирини? Қайси соҳада ўзгариш юз берди? Бу тизимни ҳам ўзгартириш керак, деб ўйлайман. Депутатлар ўзини қизиқтирган саволларни, керак бўлса, олдиндан вазирликка тақдим этсин. Қуруқ ҳисобот тинглаш эмас, жонли савол-жавоблар асосида йиғилиш ташкил қилинсин. «Ҳукумат соати»дан сўнг вазирлик ишида ўзгариш бўлмас экан, ахборотлар-у ҳисоботларнинг кимга нима кераги бор?..\nОлий Мажлис Қонунчилик палатасидаги Ўзбекистон ХДП фракциясининг навбатдаги йиғилишида ана шулар ҳақида сўз борди. Депутатлар жорий йил Давлат дастурида белгиланган Олий Мажлис ҳузурида Давлат бюджети бошқармасини ташкил этиш масаласини атрофлича муҳокама қилди.\nМурожаатномада парламент назоратининг таъсирчан шаклларидан бири бўлган Давлат бюджетини қабул қилиш ва унинг ижросини кўриб чиқишга алоҳида аҳамият қаратиш зарурлиги қайд этилди. Бу ишни юқори профессионал даражада йўлга қўйиш учун парламент ҳузурида Давлат бюджети бошқармасини ташкил этиш вазифаси илгари сурилди.\nФракция аъзолари фикрича, мазкур бошқарманинг ташкил этилиши Давлат бюджетини қабул қилиш ва унинг ижросини кўриб чиқиш жараёнлари юқори савияда, сифатли амалга оширилишига хизмат қилади. Чунки макроиқтисодий кўрсаткичларни таҳлил қилиш, давлат бюджети даромадлари шаклланиши, ижроси ҳамда харажатларини тўғри режалаштириш масалаларини Давлат бюджети бошқармаси амалга ошириши кўзда тутилмоқда.\nТадбирда бюджет бошқармасини ташкил этиш бўйича ишлаб чиқилган қарор лойиҳасини янада такомиллаштириш юзасидан таклифлар билдирилди.\n— Қарор лойиҳасида кўплаб масалалар қамраб олинган. Аммо ҳали унинг устида жиддий ишлаш кераклиги кўриниб турибди. Хориж тажрибасига кўра, Давлат бюджети бошқармасининг асосий вазифалари иқтисодий таҳлилларни амалга ошириш ва бюджет самарасини солиштириш орқали парламент аъзоларига кўмаклашишдан иборат. Ушбу амалиёт бизда қай даражада ўзини оқлайди? Қонунчилик меъёрларидан келиб чиқиб, уни ўзимизга мослаштириш талаб этилади.\nШу билан бирга, бюджет масаласи бир қанча йўналишларга бўлинади. Масалан, тиббиёт соҳаси учун таълим бўйича мутахассис ёки бошқа соҳа вакили аниқ, тўғри хулоса бериши мумкин эмас. Шунинг учун ҳар бир йўналишда эксперт хулосаси зарур. Бундан ташқари, қарор лойиҳасида Қонунчилик палатасининг Бюджет ва иқтисодий ислоҳотлар қўмитаси аъзолари сўровлари асосида аниқ мавзулар бўйича ахборотлар тайёрлаш, дейилган. Ўйлашимча, бу ҳуқуқ барча қўмиталар учун татбиқ этилиши керак. Маҳаллий Кенгашларда бошқарманинг партия гуруҳлари аъзолари учун ҳудудий ахборотлар тақдим этилиши мақсадга мувофиқ бўлади, назаримда. Ана шунда ҳар бир йўналиш бўйича аниқ таҳлил, таклиф ва хулосага эга бўлиш мумкин.\nБоймурод ЮСУПОВ, Ўзбекистон ХДП Марказий Кенгаши бўлим мудири:\n— Маълумки, ҳозирга қадар бюджетни қабул қилишда Ҳисоб палатасининг хулосаси асосий ўринга эга эди. Қарор лойиҳасида янги ташкил этиладиган бошқарма ҳам Давлат бюджети, унинг параметрлари, ижроси ҳақида хулоса бериши назарда тутилмоқда. Ўйлайманки, бу келгусида тушунмовчиликларга сабаб бўлиши мумкин. Чунки, икки ташкилот бир масала юзасидан хулоса берса, уларни умумлаштириш, ўзаро мувофиқлаштириш ишни чигаллаштиради. Савол туғилади: Давлат бюджетини қабул қилишда қайси ташкилот хулосаси устунлик қилади? Шу ва яна бошқа қатор масалаларга ойдинлик киритилиши лозим, деб ўйлайман.\nЙиғилиш иштирокчилари яна қатор масалаларда ўз таклифлари, фикр-мулоҳазаларини билдирди. Ҳар бир банд ва модда бўйича таклифлар ёзма равишда тегишли ишчи гуруҳига тақдим этилишига келишиб олинди.\nШунингдек, парламентда муҳим қарорлар қабул қилиш ва қонунлар ижросини назорат қилиш фаолиятини кучайтириш масаласи ҳам кўриб чиқилди.\nҚайд этилдики, қонунларнинг тўғридан-тўғри ишлаши учун чора-тадбирлар дастури ишлаб чиқилган. Унда фракциялар қонун ташаббускорлиги бўйича фаолиятини, давлат бошқаруви органлари иши устидан парламент назоратини кучайтириш, депутатлар малакасини ошириш бўйича ўқув курслари ташкил этиш, китоблар чоп этиш ва бошқа масалалар кўзда тутилган.\n— Тўғри, парламент аъзолари томонидан муайян ишлар йўлга қўйилди. Фаолиятимизни тубдан такомиллаштириш юзасидан саъй-ҳаракатлар амалга оширилмоқда. Қонунларнинг тўғридан-тўғри ишлаши учун эса, аввало, у пишиқ-пухта тайёрланган бўлиши зарур. Бу борада ҳам Қонунчилик палатасида яхши тажриба йўлга қўйилган. Бироқ бошқа идора ва ташкилотлардан кириб келаётган қонун лойиҳалари сифати талабга жавоб бермайди. Депутатлар уларни бутунлай қайта ишлашига тўғри келяпти. Шунинг учун қонун ижодкорлиги жараёни концепциясини тақдим этиш керак. Сифатли таҳлиллар, статистик маълумотлар, махсус материаллар бўлса, депутатларда қонун қабул қилишнинг зарурати юзасидан тасаввур ҳосил бўлади.\nЯна бир масалага эътибор қаратмоқчиман. Таҳлиллар юзаки, ҳисобот депутатлар учун ахборот тарзида бўлмаслиги лозим. Масалан, «Ҳукумат соати»да қатор вазирликларнинг ахборотларини эшитдик. Масъуллар 20 дақиқа маъруза қилади, 3-4 та савол берилади, шу билан тамом-вассалом. Виждонан айтайлик, ким сезди ана шу «Ҳукумат соати»нинг таъсирини? Қайси соҳада ўзгариш юз берди? Бу тизимни ҳам ўзгартириш керак, деб ўйлайман. Депутатлар ўзиларини қизиқтирган саволларни, керак бўлса, олдиндан вазирликка тақдим этсин. Қуруқ ҳисобот тинглаш эмас, жонли савол-жавоблар асосида йиғилиш ташкил қилинсин. «Ҳукумат соати»дан сўнг вазирлик ишида ўзгариш бўлмас экан, ахборотлару ҳисоботларнинг кимга нима кераги бор?..\nФракция аъзолари ҳамда йиғилиш иштирокчилари мазкур масалада ҳам баҳс-мунозара олиб борди.


Назарбоев Ғарбнинг Россияга қарши санкцияларини “ваҳшийлик” деб атади\n13 май 2021, Тошкент вақти: 20:07\nҚозоғистон президенти Нурсултон Назарбоев АҚШ ва ЕИ Россияга нисбатан жорий қилган иқтисодий санкцияларни “ваҳшийлик” деб атади. Бу санкциялар Қозоғистон иқтисодига ҳам жиддий зиëн еткизаëтганини айтган Остона раҳбари Марказий Осиë иқтисодини доллардан озод қилиш таклифини ўртага қўйди.\nВазирлар кабинети йиғилишида қилган бугунги чиқишида Назарбоев¸ Россия ва Қозоғистоннинг ҳозирги иқтисодий қийинчиликдан шараф билан чиқа олишига ишонишини айтди.\nБугунги баëнот Назарбоевнинг Украина-Россия можаросига нисбатан позицияси ўзгаргани аломати сифатида талқин этилмоқда.\nЎтган ойлар давомида Назарбоев Россиянинг Украинадаги ҳатти-ҳаракатларига танқидий муносабат билдириб келаëтган эди.\nРоссия рублининг доллар ва еврога нисбатан қулаши ва бунинг ортидан бошланган молиявий-иқтисодий инқироз Москва етовидаги Евроосиë иқтисодий иттифоқига қўшилган қозоқ иқтисодига ҳам жиддий таъсир кўрсатмоқда.\nШу муносабат билан Назарбоев бугунги баëнотида Марказий банкка қозоқ иқтисодини доллардан озод қилишга¸ қозоғистонликларни эса¸ ўз долларларини қозоқ тангасига алмаштиришни тавсия қилди.\nАйни пайтда қозоқ президенти ўз халқини тўй ва ҳашамларга пул сарфлашни тўхтатиб¸ белни қаттиқроқ боғлашга¸ шунингдек¸ импорт моллар ўрнига маҳаллий маҳсулотларни сотиб олишга ўтишга чақирди


“Биттагина китоб олинг”! – Сурхон тонги\nБош саҳифа / Адабиёт / “Биттагина китоб олинг”!\nОктябр 12, 2017\tАдабиёт Изоҳ қолдириш 1,629 Кўрилди\nЖамиятимизда китобхонлар сафининг кенгайиши, энг аввало шахснинг маънавий ахлоқий жиҳатдан камол топиши билан боғлиқдир. Бу эса ўз-ўзидан халқимизнинг интеллектуал салоҳияти ўсишига, мамлакатимизнинг ижтимоий-иқтисодий тараққий этишига асос бўлади. Ватанга муҳаббат ғояларини илгари суриш, болаларни камол топишга ундаш, бунинг учун уларга билим манбаи бўлган китобни ҳадя қилиш, уни севиб, ўқиш зарурлигини уқтириш ғояси вилоят ҳокимлиги томонидан “Биттагина китоб олинг” теле ролиги орқали илгари сурилганига кўп бўлгани йўқ.\nДарҳақиқат, китоб инсонларни меҳнатга муҳаббат билан қарашга, ростгўй ва интизомли бўлишга ундайди, уларда ватанпарварлик, дўстлик туйғуларини уйғотишга хизмат қилади. Шу маънода воҳамизнинг таниқли шоири Сирожиддин Саййид шеъри ролик кўринишида Сурхон аҳли ва болалари, ёшлари учун завқ бағишлади, уларни ўқиш-ўрганиш ва камол топиш учун курашга руҳлантирди.\nХизмат юзасидан Музработ туманининг 2-умумий ўрта таълим мактабига борганимда бошланғич синф ўқувчилари бу роликка жавобан китоб ҳақида шеърлар ёд олишгани, ўзларича китоб ўқишга даъват сифатида ролик тайёрлашганининг гувоҳи бўлдим. Бу жараён бирда мени суюнтирса, бирда кўнглимга хижиллик солди. Негаки раҳбариятнинг чақириғига жажжи болажонларимиз лаббай деб жавоб берибдилару биз катталардан эса муносабат бўлмабди. Айтмоқчи бўлганим, китоб мутолааси билан боғлиқ бу ташаббус анъана сифатида давом эттирилиши керак.\nНега бу ташаббус халқ таълими мутасаддилари томонидан ўзлаштириши сустроқ ўқувчиларни пинҳона танқид қилувчи, уларда билимга рағбат уйғотиш мақсадида иқтидорли, фаол тенгдошларини ўрнак қилиб кўрсатувчи билимли болаларни эътироф этувчи роликлар билан давом этмайди? Ёки касб-ҳунар таълимига интилиш ва қизиқиш уйғотиш мақсадида яхши мутахассис албатта, келгусида иш берувчиларнинг назарида бўлишини англатувчи, маҳалла фаоллари томонидан эса энг намунали китобхон оилаларни улуғловчи, оилалардаги қадриятлар, меҳр-оқибат каби тушунчаларни тарғиб этувчи роликлар тайёрланиб “Биттагина китоб олинг” ролигининг мантиқий давоми сифатида берилмайди? Бу ишларни қилиш учун йўлимизда тўсиқ борми?\nБунинг учун маънавият ва маърифат ишлари бўйича мутасаддилар, турли-туман тадбирларни ишлаб чиқишлари ва вилоят кенгаши тасдиғига киритиб олишлари ҳамда амалга оширилишини назорат қилишлари керак. Ахир, бу каби тадбирлар нафақат оммани китобхонликка ошно этишга, балки оилалардаги ижтимоий-маънавий муҳитни яхшилашга ҳам хизмат қиладику!\n— “Биттагина китоб олинг” деган роликни оиламиз даврасида ҳар сафар қизиқиш ва иштиёқ билан томоша қиламиз. Эртасига китоб дўконларига кириб, тижорат дардида чоп этилган китобларнинг кўплиги туфайли, қандай китоб олиш кераклиги тўғрисида қийналиб қоламиз. Агар лозим бўлса, “Сурхон тонги” газетаси орқали энг фойдали китобларнинг рўйхати чоп этилса, нур устига нур бўларди, — дейди бойсунлик ҳунарманд Ҳилола Холмаҳматова.\nБундай таклиф билан чиққан ўнлаб ҳамюртларимизнинг хоҳишларидан келиб чиқиб ҳар қандай одам ўқиши мақсадга мувофиқ бўлган қуйидаги китобларнинг рўйхатини тавсия этамиз.\nЎткан кунлар, Меҳробдан чаён (Абдулла Қодирий).\nБобурнома (Заҳириддин Муҳаммад Бобур).\nЮлдузли тунлар, Аждодлар довони (Пиримқул Қодиров).\nШум бола (Ғафур Ғулом).\nЖаннатга йўл (Абдулла Орипов).\nАнбиёлар қиссаси (Рабғузий).\nНур ва соялар (Р. Тагор).\nСаёҳатнома (Ибн Батута).\nМенинг Доғистоним (Расул Ҳамзатов).\nИқрорнома, Уруш ва тинчлик (Лев Толстой).\nУста ва Маргарита (Михаил Булгаков).\nАмерика фожиаси (Теодор Драйзер).\nЖиноят ва жазо (Достоевский).\nМўъжизалар содир бўлмайди (Ли Мён Бак).\nОшкора қотиллик қиссаси (Габриэл Маркес).\nШерлок Холмс саргузаштлари (Артур Конон Дойл).\nФаренгейт бўйича 451 градус (Рей Бредбери).\nКулаётган одам (Виктор Гюго).\nМуваффақият калити (Дейл Карнеги).\nКалила ва Димна. Саодат асри қиссалари (Лутфий Ғозончи).\nМантиқут тайр (Фариддиддин Аттор).\nДевони ҳикмат (Аҳмад Яссавий).\nФозил кишилар шаҳри (Форобий).\nКафансиз кўмилганлар (Шукрулло).\nАсрга татигулик кун, Қиёмат,\nЖамила, Оқ кема (Чингиз Айтматов).\nҚайнона, Ўгай она (Лутфий Қозончи).\nБу дунёда ўлиб бўлмайди, От кишнаган оқшом, Отамдан қолган далалар, Ойдинда юрган одамлар (Тоғай Мурод).\nМен ким соҳибқирон Амир Темур (Марсел Брион).\nТемур тузуклари (Соҳибқирон Амир Темур).\nИкки эшик ораси, Дунёнинг ишлари, Дафтар ҳошиясидаги битиклар (Ўткир Ҳошимов).\nЖудолик диёри (Мурод Мансур).\nРиёзиёт ун–нафс, Иҳё улумуддин, Мукошафатул қулуб (Имом Ғаззоллий).\nҚутадғу билиг (Юсуф Хос ҳожиб).\nИнсон ҳусни (Мирзакалон Исмоилий).\nАждодларимиз фожиаси (Миркарим Осим).\nТил номуси (Аҳмад Аъзам).\nГулистон ва Бўстон (Саъдий).\nЖалолиддин Румий (Радий Фиш).\nҚатлнома (Набижон Боқий).\nМахтумқули шеърлари. Жимжитлик, Уфқ (Саид Аҳмад).\nЁлғизликнинг юз йили (Габриэл Маркес).\nАл–кимёгар (Пауло Коэльо).\nТазкират ул–авлиё (Фариддин Аттор).\nҚўшчинор чироқлари (Абдулла Қаҳҳор).\nЎкинма (Доктор Оиз Қарний).\nXXI асрда Ислом ва постмодерн, Дунёда қиблани топиш (Тимоти Ж Уинтер).\nСабот ул–ожизийн (Сўфи Оллоҳёр).\nУламолар наздида вақтнинг қадри (Абдул Фаттоҳ Абу Ғудда).\nСудхўрнинг ўлими (Садриддин Айний).\nБу тоғлар улуғ тоғлар (Эврил Турон).\nМаснавий маънавий, Ичиндаги ичиндадир, (Жалолиддин Румий).\nШамоили Муҳаммадия (Термизий).\nБахтиёр оила, Ижтимоий одоблар (Шайх Муҳаммад Содиқ Муҳаммад Юсуф).\nТуркистон қайғуси, Тарихи Муҳаммадий (Алихонтўра Соғуний).\nҚазо бўлган намоз (Хуршид Дўстмуҳамммад).\nОлдинги Ҳосил тақдири – Сизнинг қўлингизда!\nКейинги Эзгу амал ёрлиғи


Исломбек Турсунов. Жумҳуриятимиз жаҳон бозорига чиқадими? (1991) | www.ziyouz.uz\nБош саҳифа МатбуотМустақиллик матбуотиИсломбек Турсунов. Жумҳуриятимиз жаҳон бозорига чиқадими? (1991)\nТуркистон ўлкасининг мустамлакага айлантирилиши туркий тилда сўзлашадиган халқларни зўравонлик билан икки қисмга бўлиб ташланишига олиб келиб, бир қисми Россия империяси доирасида, иккинчи қисми унинг ташқарисида қолди.\nШу пайтгача Туркистон тарихи қўрқа-писа ёзиб келинди, шунинг учун ҳам у бузилган, чала, хулосалари сохта ёлғон аралашган жойда уйғунлик ҳам, илҳомбахш таъсирчанлик ҳам бўлмайди.\nКейинги йигирма аср мобайнида нисбатан бир текис, тараққиётнинг олға қараб борган мантиқига эга бўлган Оврўпа тарихидан фарқли равишда, Туркистон тарихида ғалати манзарани кузатиш мумкин: IX—XV асрларда маданиятнинг инсоният онгини нурафшон этган, дунёга кўплаб даҳоларни тақдим этган ва унинг бундан кейинги тараққиётига салмоқли таъсир кўрсатган ёрқин, сезиларли парвозидан сўнг бирдан XV асрдан бошлаб, бошқа, христиан цивилизациясининг жадал ривожланишига солиштирганда, пасайишни, қолоқлик ва турғунликни кузатиш мумкин. XV асрдан бошлаб, мана шундай буюк давр, жадал ривожланишдан кейин Туркистон цивилизацияси гўё тўрт юз йил уйқуга кетгандек бўлди, ўлка тарихида «энг қора, энг шармандали давр» бошланди.\nТарихнинг бу ҳодисасини қандай изоҳлаш мумкин? Инсоният катта бир қисмининг руҳий фаоллиги ўзгариши сабаблари нимада?\nАгар тарихга синчиклаб назар ташласак, бир нуқтаси эътиборимизни тортади: инқирознинг бошланиш даври XV асрга, яъни бир ярим минг йил мобайнида мавжуд бўлган Буюк ипак йўлидаги ҳаракат тўхтаган даврга тўғри келади. Туркистонда тараққиётнинг пайдо бўлиши, гуллаши ва инқирози I асрдан XV асргача бўлган даврни қамраб олади. Буюк ипак йўли тугаши эса бевосита XV аср билан, буюк жуғрофий кашфиётлар даври билан боғлиқдир. X. Колумб, Васко да Гама ва бошқа жасур денгиз сайёҳлари афсонавий Шарққа олиб борадиган сув йўлини қидиришди ва икки қитъани кесиб ўтиб, Ғарб ва Шарқни бирлаштирган олис Буюк ипак йўли ўрнига арзон ва самарали сув йўлини топишди.\nБу икки ҳодиса ўртасида чуқур боғлиқлик борлигини сезмаслик мумкин эмас: Туркистон учун савдо, миллатлар ўртасидаги мулоқот йўқ бўлди ҳисоб, эҳтиёж дунёни ўзича идрок қилиш билангина чегараланди ва шу йўсинда ҳаммаёқ ҳувиллаб қолди. Туркистон узоқ вақт жаҳоннинг асосий савдо йўлларидан ажралиб қолди.\nВаҳоланки, Буюк ипак йўли ўтган мамлакатлар ўртасида ўн беш аср мобайнида мустаҳкам иқтисодий ва маданий алоқалар мавжуд бўлган эди. Буюк ипак йўли тарихга айланганига беш аср бўлди, лекин у абадий халқаро ҳамкорлик намунаси бўлиб хизмат қилади. Унинг ғоялари бугунги кунда Туркистон ўлкаси олдида бутун кескинлиги билан турган зарурат: ўлканинг жаҳон савдосида қатнашуви ва дунё океанига чиқиш мақсадига яқин ва ҳамоҳангдир.\nТуркистон ўлкасининг бугунги аҳволи XIX аср ўрталаридан бошланади. Ўшанда дунёнинг турли бурчакларида ҳар хил воқеалар бўлиб Туркистон тақдирига у ёки бу даражада таъсир кўрсатди. 1861 йилда Россияда крепостнойлик бекор қилинди. Бу тарихий ҳодиса мамлакатнинг саноат тараққиётига беқиёс ижобий таъсир кўрсатди. Шундан кейин Россияда капитализм тараққиёти шундай тезлик билан давом этдики, Оврўпанинг баъзи мамлакатларида бутун бир аср мобайнида қилинган ишлар бу ерда бир неча ўн йилда амалга оширилди.\n1861—1865 йилларда АҚШда Жанубнинг пахта плантациялари қулдорлари билан саноатлашган Шимол ўртасида қулдорликни бекор қилиш учун фуқаролар уруши авж олиб кетди. Бу уруш натижасида АҚШдан Россияга пахта келтириш кескин камайди. Россиянинг ишбилармон доираларида муҳим саноат хом ашёси — пахтага бой бўлган Туркистон ўлкаси ҳақида тобора кўпроқ гапира бошладилар. Россия Туркистон ўлкасини босиб олиш бўйича кенг миқёсли ҳарбий тадбирларни амалга оширишга киришди.\nСовет даврида расмий тарғибот Туркистоннинг Россия таркибига ихтиёрий қўшилганлиги тўғрисидаги фикрни жамоатчилик онгига сингдириш учун кўп ҳаракат қилди. Бу муҳим сиёсий дастурни амалга ошириш учун Туркистон халқларининг миллий ғурурини ерга уриш, Туркистон халқларининг ўша даврдаги ҳаёт шароитида ижтимоий тараққиёт куртаклари «йўқ»лигини асослаш лозим эди. Ўлка қанча кўп талангани сайин, тарихий материализм назарияси билан мустаҳкамланган бу риёкорона фикр халқлар онгига кўпроқ жойлана бошланди.\nТуркистоннинг Россияга қўшиб олинишини шу пайтгача бу ўлка халқлари тақдирида, уларнинг миллий тараққиётида гўё бир нажотбахш ишдай баҳоланиб келинди. Аслида эса тескариси бўлди. Туркистон халқларининг эркин иродаси Россияга қўшиб олиниши билан ўзлигини англаш фазилатини йўқотди. Миллат унга тиқиштирилган, унинг руҳи, диний эътиқоди, турмуш тарзи, миллий анъаналарига тўғри келмайдиган янги муносабатлар олдида эсанкираб қолди. Агар миллатга диққат билан разм солинса, унинг ҳаётига зўрма-зўракилик билан тиқиштирилган нарсаларнинг ҳеч бири унга ростмана сингмаганлигини кузатишимиз мумкин. Биз, жумладан ҳозирги Ўзбекистон мисолида бир-бирига зид икки хил ҳодисани: ишсизликни ва саноат корхоналарида малакали ишчи кучлари етишмаётганлигини кузатяпмиз. Нега бундай бўляпти? Миллат устидан ҳукмронликни давом эттиришни истовчи кучлар янги «ўзбек иши»ни очишга, миллатни дангасага чиқаришга ҳаракат қилишаяпти. Шундай бўлса, бу халқ қандай қилиб, меҳнатига жуда оз ҳақ тўланаётган шароитда, олти ой ёз далада кетмон уриб, пахта етиштириб, дунёнинг ярмини кийинтиряпти?\nТуркистон истило қилинганидан кейин Россия ўлкани ўз манфаатларига хизмат қилдириш учун шошилинч чоралар кўра бошлади. Бунинг учун биринчи навбатда чегарада божхоналар ташкил этиш керак эди. Бундан кутилган мақсад ташқаридан мол олиб келиш ва олиб чиқиб кетишга мустақкам ғов қўйишдан иборат эди. Чегарада божхонолар ташкил этиш учун ўн йилдан кўпроқ вақт кетди. Бу пайтда Россиянинг Туркистондаги манфаатлари саноат жиҳатдан анча ривожланган Англия манфаатлари билан тўқнашди. XIX асрда гуркираб ривожланган Англия саноати бу пайтда зўр бериб янги бозорларни излаётган эди. У Ҳиндистон орқали аввал Афғонистонга, кейин Туркистонга интилди. 1881 йилда Туркистон бош губернатори «Четдан келтириладиган моллар тўғрисидаги вақтинчалик қоидалар»ни тасдиқлади. Бу қоидалардаги асосий нарса Оврўпа молларини келтиришни тақиқлашдан иборат эди. Шундай қилиб ўлканинг жанубий савдо йўллари тақа-тақ беркилди. Шу даврдан бошлаб ўлка ташқи дунёдан бутунлай узиб ташланиб, тўлалигича Россия манфаатларига итоат эттирилди. Бу аслида Туркистон учун Буюк ипак йўли тугаганидан кейинги иккинчи жиддий зарба эди.\nМустамлакачилар асоратга солинган ўлканинг асосий бойликлари — ери, суви, қуёши эканлигини, ноёб табиий-иқлим шароитлари бебаҳолигини тез тушундилар. Бундан буён бу бойликлар юксак даражада самара бериши керак эди. Ҳар қандай капитал табиатан очкўзликни юзага келтиради, эгаси уни тезроқ ишга солгиси келади. Чор ҳукуматининг ўлкадаги асосий мақсади ерларни ўзлаштириш бўлиб қолди. Бундан кутилган асосий мақсад эса ерли халқларнинг ҳаётини яхшилаш эмас, балки кўпроқ «оқ олтин»га эга бўлиш эди. Ерларни ўзлаштиришга фақат давлат хазинасидаги маблағ эмас, балки бадавлат рус ишбилармонларининг маблағлари ҳам жалб қилинди.\nЎлкада асрлар мобайнида шаклланган ер ва сувдан фойдаланиш удумлари эса унумдор лекин нозик ва мўрт суғориладиган деҳқончилик системасини авайлаб асрашга қаратилган эди. Бутун мусулмон халқлари шундай табиий-иқлим шароитида яшайдиларки, улар учун ер ва сув — ҳаёт-мамот масаласидир. Айнан шунинг учун ҳам бу ўлкаларда табиат ислом дини ва унинг анъаналари билан асраб-авайланган. Ер ва сувнинг табиий мутаносиблигини сақлаш — ҳаёт кечиришнинг муҳим принципи саналган. Россия томонидан босиб олинганга қадар Туркистон замин ҳаммани боқарди. Бу ерда барча турдаги экинлар: буғдой ва шоли ҳам, пахта ва зиғир ҳам, дуккакли экинлар ҳам экилган. Лалми ерларга кам сув талаб қиладиган экинлар, суғориладиган ерларга кўп сув талаб қиладиган экинлар экилган. Шу йўсинда ер ва сувнинг табиий мувозанат сақланган. Мана шу асрий тартибнинг бекор қилиниши халқнинг бутун ҳаёт тарзини, барча мавжу, муносабатлар ва тасаввурларни йўққа чиқарди. Шундай қилиб, далалардан пахтадан бошқа экинларни суриб чиқариш бошланди. Ҳозир бу ҳодиса пахта яккаҳокимлиги деб аталиб, турғунли даврининг иллати сифатида баҳоланаяпти. Бу эса тарихан тўғри хулоса эмас. Аслида пахта яккаҳокимлиги мустамлакачилик иллатидир.\nЎтган асрда ўлканинг бош ер бошқарувчиси бўлиб ишлаган, Россия империясининг Туркистондаги манфаатларини зўр бериб ҳимоя қилган А. Кривошеин ҳукумат учун тайёрлаган маърузаларидан бирида шундай сўзларни ёзган эди: «Россия ўзининг янги мулки — Туркистонга қандай қарайди? Бу масала ўлка учун, менинг қатъий ишончимга биноан, марказий масалалардан бўлиб унинг битта эмас, учта қирраси бор. Битта қиррасида, эндиликда рус ижтимоий фикрини маҳлиё этаётган «пахта» сўзи бўртиб турибди. Иккинчи қиррасига «суғориш» сўзи, ҳозирча ошкор қилинмаётган, лекин ҳаммасидан муҳими бўлган учинчи қиррасида эса «русларни кўчириб келтириш» сўзлари ёзилган».\nРоссия империясининг молия вазири И. А. Вишеградский эса Туркистонни «рус тожидаги олмос», деб атади. Шу йўсинда қуёшли ўлка бойликлари Россияга дарё бўлиб оқа бошлади.\nОктябрь инқилоби мамлакатдаги барча халқларнинг чинакам озодлигини ва тенглигини таъминлашдек юксак мақсадларни ўз олдига қўйган эди. Афсуски, амалда бундай бўлди, дейиш қийин. Совет даврида мамлакатнинг пахта мустақиллигини таъминлаш учун қанча пахта кераклигини ҳеч ким аниқ билмаган шароитда, пахта васвасаси кучайтирилди. Агар 1881 йилда Туркистондан Россияга 58 минг пуд пахта олиб кетилган бўлса, юз йил ўтгач, унинг миқдори 5 миллион тоннага етди. Чўлларни ўзлаштириш авжига чиқиши натижасида Орол денгизи қуриди.\nСССРдаги қайта қуриш — буюк тарихий ҳодисадир, чунки у омманинг ақидапарастликдан, карахтликдан қутулиб, чинакам ақл-идрок билан иш тутишга ўтиши бўлаяпти. У жамиятдаги барча маънавий кучларни ҳаракатга келтириб, онгни ўзига ва атрофдаги барча нарсаларга танқидий қарашга мажбур этди.\nЯқин келажакда планли-тақсимлаш иқтисодиёти ўрнини бозор муносабатлари олиши керак. Хўжалик юритишнинг бу икки усули ўртасидаги фарқ ер билан осмончадир. Товар муносабатлари ёки ҳозирги ибора билан айтадиган бўлсак, бозор муносабатлари шундай бир механизмки, у жамиятнинг барча иқтисодий ҳаётини қатъият билан бошқариб боради. Иқтисодиётга маъмурий йўл билан аралашиш узоқ йиллар унинг ҳақиқий ҳаракатлантирувчи кучлари ўрнини босиб келди. Эндиликда жамоат мулки хукмронлиги бекор қилинди ва турли шаклдаги мулкларнинг мавжуд бўлиши қонунлаштириб қўйилди. Бу демак, бундан буён бозор ижимоий ҳаёт ҳодисалари содир бўладиган асосий майдонга айланди.\nАсримиз бошида бозор муносабатларининг мана шу ахлоқий томони, унинг «шафқатсизлиги, раҳмсизлиги» инқилобга сабабчи бўлган эди. Лекин энди маълум бўлишича, хўжалик юритишнинг бу табиий системасидан юз ўгириш ижтимоий ҳаётнинг барча томонлари инқирози билан тугар экан. Ғарбдаги ривожланган капиталистик мамлакатларнинг тажрибаси эса айнан товар муносабатларининг «шафқатсизлиги» бизнинг ҳозирги ҳаётимизда умуман унитилаёзган меҳр-шафқат сингари қадимий ва табиий ҳодисанинг қайта жонланишига шароит яратишини исботлади.\nБиз эртага мамлакатимизда юзага келадиган давлатлар иттифоқида бир-бирини аяб ўтириш деган нарса бўлмаслигини яхшироқ англаб олишимиз учун ҳам бозор муносабатларининг бу маънавий томонига алоҳида эътибор беришимиз зарур. Бу ерда фақат бир қонун — рақобат қонуни ҳукмронлик қилади. Шу боисдан мустақил жамиятнинг келгусидаги фаровонлигини таъминлаш, бозор иқтисодиёти шароитида яшаш учун барча тайёргарликларни кўриш лозим.\nБугунги кунда Ўзбекистонда ҳаёт шароити ўзгарди: барча жумҳуриятларда бўлаётганидек, жамиятда янги, эркин, суверен ҳолат юзага келаяпти. Бундан буён аввалги ўлчовлар билан яшаб бўлмайди.\nБозор муносабатларининг янги шароитида Ўрта Осиё жумҳуриятлари ва Қозоғистоннинг ташқи дунёдан узоқлиги ноқулайлик туғдиради. Иқтисодни равон ривожлантириш учун эса жумҳурият чет мамлакатлар билан иқтисодий алоқаларни кенгайтириши керак. Бунинг учун энг қулайи сув йўлидир. Ҳозир эса биз учун денгизга чиқадиган йўл узоқ. Чегарадан кириш-чиқиш тартиби қаттиқлиги сабабли жануб орқали ташқи дунё билан боғланиш мумкин эмас. Бу аҳвол бундан буён ҳам давом этса, ўлканинг Россияга мутелиги сақланиб қолавериши мумкин.\nХўш, мавжуд аҳволдан қутулишнинг қандай йўли бор? Биринчи навбатда Иттифоққа бирлашадиган жумҳуриятлар ўртасидаги муносабатлар янгича асосда, яъни 1991 йил 23 июлда келишиб олинган янги Иттифоқ шартномаси принциплари асосида бўлиши лозим. Унда: «Шартномада қатнашувчи ҳар бир жумҳурият — мустақил давлатдир», дейилган. Агар шу сўзларга амал қилинадиган бўлса, иттифоқдош жумҳуриятлар бутун жаҳон ҳамжамияти кўз ўнгида ўз миллий ғурурларининг тан олинишига — мустақил субъект бўлиш, яъни ўз мустақил давлатларини тузиш имкониятига эгадирлар. Аммо мустақилликни эълон қилиш бошқаю, Совет Иттифоқи сингари федератив давлат шароитида унинг амалга ошишига эришиш бошқа нарса. Халқлар иродасини жуда қудратли кучлар чамбарчас қилиб боғлаб ташлаган, тарихий кўникмалардан воз кечишнинг ўзи бўлмайди. Шунга қарамасдан озодликка, жамиятнинг нормал ҳолатига қайтишнинг дастлабки умидбахш куртаклари пайдо бўлди, десак бўлади.\nАмалдаги мустақиллик эса кўплаб мутлақ зарурий ҳолатлардан иборат бўлади. Бу Туркистон ўлкаси учун биринчи навбатда жаҳон савдосида иштирок этишга имкон берадиган шароит яратишдан, қулай янги савдо йўлларини танлаш ҳуқуқидан иборатдир.\nМамлакатда сиёсий вазиятнинг ўзгариши энг муҳим нарсани — ирода эркинлигини берадики, бу мустақил жумҳуриятлар ўртасида бозор муносабатларига қайтиш заруратини юзага келтирган сабаблардан биридир. Илгариги иттифоқдаги жумҳуриятлар қандайдир бир ясама тусда эдилар, уларда инон-ихтиёр йўқ эди. Улар учун ҳамма нарсани Давлат план комиссияси, Давлат таъминоти ва бошқа кўплаб иттифоқ идоралари ҳал қилар эди. Шунинг учун ҳам жумҳуриятларнинг жаҳон ҳамжамиятидаги ҳозирги ҳолати ачинарли аҳволдадир. Қозоғистон ҳудуди Францияникидан беш баравар катта бўлишига қарамай, дунёда шундай жумҳурият борлигини биров билса, биров билмайди. Украина, Ўзбекистон, Грузия, Татаристон сингари йирик миллий давлатлар аҳволи ҳам худди шундайдир. Бу вазият Иттифоқ жумҳуриятларига янгича қарашни, жаҳон ҳамкорлигидаги уларнинг ҳақиқий ўрнини таҳлил этишни тақозо этади.\nТуркистон ўлкасининг ташқи дунё билан мустақил алоқалари шу пайтгача деярли бўлмаган, эндиликда эшикларни очиб қўйиш зарур, десак, ички ҳаётимизни чуқур мушоҳада этиб, ислоҳ қилиш лозим бўлади. Жумладан, Туркистон ўлкасининг узоқ вақт ташқи дунёдан ажратиб қўйилганлиги, фаолият эркидан маҳрум этилганлиги ўз асоратини қолдирган.\nЮқорида таъкидлаганимиздек, ҳозирги Туркистон ўлкаси жаҳон бозорига фақат Россия орқали чиқиши мумкин. Ҳозир молларимизни чет элга олиб бориб сотишимиз учун темир йўл орқали Ленинградга ёки Одессага элтиб, кемаларга ортиш керак бўлади. Ҳар икки ҳолатда ҳам юк Россия ҳудуди орқали ўтади.\nАслида Туркистон ўлкаси жаҳон океанига, унинг энг гавжум жойига яқин жойда жойлашган. Унга чиқиш учун эса Эрон ёки Туркия орқали ўтиш мумкин.\nХалқаро муносабатлар тажрибасида транзит юклар нафақат яқин йўллар, балки юк олиб ўтиладиган давлатнинг ички ҳаётига даҳли бўлмаган маршрутлар билан олиб ўтилиши керак. Яъни транзит юклар янги қурилган темир йўллардан олиб ўтилиши лозим. Шу билан бирга, янги бунёд этиладиган халқаро транзит йўллар, улар ўтган жойда иқтисодий вазиятнинг ўзгаришига олиб келади, наинки янги катта минтақалар билан алоқаларни йўлга қўяди. Шу боисдан транзит йўл масаласи халқлар истиқболида катта аҳамиятга эга бўлиб, диққат билан ўрганишчи тақозо этади.\nБарча транспорт йўллари сингари темир йўллар — ҳар бир минтақа иқтисодий ҳаётидаги қон томирларидир. Халқаро ҳамкорлик кенгаяётган шароитда турли мамлакатларни гўё бир ўзаро боғлиқ иқтисодий система сифатида қараш керак. Ғарбий Оврўпада шундай система аллақачоноқ юзага келган. Совет Иттифоқининг жанубий қўшнилари билан муносабатини эса бундай деб бўлмайди, аксинча улар чегарадаги ўтиб бўлмас қаттиқ тартиб билан ажратиб ташланганлар. Давр эса бу аҳволга чек қўйишни тақозо этмоқда. Қўшни мамлакатлар зарур иқтисодий алоқада бўлишлари керак, келажакда шундай бўлади ҳам, чунки муносабатлардаги сиёсий аҳвол қандай шарт-шароитлар билан белгиланмасин, эртадир-кечдир, халқлар ўртасида ягона оқилона муносабат — иқтисодий алоқаларга жой бўшатиб беради.\nТуркистон ўлкасини ташқи оламдан ажратиб қўйиш сўнгги юз йил мобайнида жуда хунук шаклга эга бўлди, шу боисдан жанубдаги қўшниларимиз билан кўнгилдагидек муносабатларни тиклаш муҳим вазифадир. Бу халқаро муносабатларнинг биринчи навбатдаги талаби бўлишдан ташқари, боболаримиз руҳи, келажак авлодлар олдидаги муқаддас бурчимиздир.\nЯнги Иттифоқ шартномаси лойиҳаси Туркистон ўлкасининг биз таклиф этаётган ташқи иқтисодий алоқаларини бўлажак янгиланган Иттифоқ доирасида амалга ошириш имконини беради, деб умид қилишимизга асос бўла олади.\nХўш, халқаро ҳуқуқий нормалар Туркистоннинг чет эл билан темир йўл ёки денгиз орқали савдо қилишига имкон берадими? Беради. Маълумки, қитъа ичидаги давлатларнинг халқаро қоидалари алоҳида бўлиб, улар денгиз соҳилида жойлашган давлатларникидан фарқ қилади. Сабаби, қитъа ичидаги давлатлар қўшни давлатлар билан қуршалган бўлиб, бевосита океанга чиқиш имкониятига эга эмаслар, бу эса уларга халқаро алоқаларни йўлга қўйишда бирмунча ноқулайликларни юзага келтиради. Жаҳоннинг Австрия, Афғонистон, Боливия, Ботсвана, Венгрия, Лаос, Замбия, Люксенбург, Чад, Чехословакия, Швейцария, Марказий Африка Жумҳурияти каби мамлакатлари ана шундай давлатлар сирасига киради. Улар гўё ўз қўшниларига абадий қарамдай бўлиб қолганлар. Халқаро алоқани йўлга қўйиш учун улар қўшни мамлакат ҳудудидан ўтиб, денгиз соҳилига чиқишлари ва у ердан кемаларда яна йўлни давом эттиришлари керак. Халқаро ҳуқуқий муносабатларнинг моҳияти шундаки, ҳар бир давлат ўзича бир дунё бўлиб, бошқа давлатлар олдида мустақилдир ва улар ўртасида ҳеч қандай ҳакам йўқ.\nБироқ бизнинг замонамизда қитъа ичидаги давлатлар билан савдо йўли ўтиши керак бўлган давлатлар ўртасидаги муносабатларни тартибга соладиган ҳуқуқий нормалар ишлаб чиқилган. Улар шундан иборатки, жаҳон ҳамжамияти бундай давлатларнинг ўзига хос ноқулай аҳволига тушуниб муносабатда бўлади ва улар инсониятнинг бошқа қисми билан баравар ривожланиши учун тенг шароитлар яратиш зарурлигини тан олади.\n«Транзит» — лотин сўзи бўлиб, «ўтиш» деган маънони, моллар ва иўловчиларни оралиқ мамлакат орқали иккинчи мамлакатга олиб ўтишни билдиради.\nСаноат жадал ривожланиши билан қитъа ичидаги давлатлар муаммоси тобора жиддий тус ола бошлади. Шу муносабат билан БМТ Бош Ассамблеяси бир овоздан резолюция қабул қилиб, унда денгизга туташ бўлмаган давлатларга халқаро савдо йўлларига чиқиш учун зарур шарт-шароит яратиш зарурлиги қайд этилди.\n1964 йил 23 мартдан 16 июнгача Женевада БМТнинг савдони ривожлантиришга бағишланган конференцияси бўлиб, унда қитъа ичидаги давлатлар савдосига дахлдор бўлган бир қатор қоидалар қабул қилинди. Булар қуйидагилардир:\nҚитъа ичидаги ҳар бир давлат денгизга эркин чиқиш ҳуқуқига эга;\nДенгиз соҳилидаги давлатлар денгизга чиқиш йўли бўлмаган давлатларга эркин ва чекланмаган миқдорда юк олиб ўтиш имконини бериши керак;\nБунда транзит моллардан божхона солиғи олинмайди;\nТранзит транспорт воситаларида чет эл юкларини ташиганлиги учун солиқ солинмайди;\nТранзит ҳар қандай шароитда ва барча мол турлари учун амалга оширилиши мумкин;\nБелгилаб қўйилган мазкур ҳуқуқлар давлатлар ўртасида ўзаро тузилган шартнома асосида амалга оширилади.\nҚитъа ичида яшайдиган халқларнинг денгизга чиқиши — буюк тарихий воқеадир. Бу мазкур халқнинг турмуш тарзини, маданиятини ўзгартириб, миллат сифатида камолга етказади. Шу боисдан бу ишга киришишдан аввал ўзгалар тажрибасини ўрганиш мақсадга мувофиқдир. Бундай халқаро тажриба эса бор. Қитъа ичидаги давлатларнинг савдо йўллари ўтадиган давлатлар билан муносабати натижалари умуминсоний муносабатларнинг энг муҳим, зарурий қисмидир. Бу масала қандай ҳал этилаётганлигига қараб ўзаро алоқадаги давлатларнинг халқлари маданий даражаси ҳақида сўз юритиш мумкин. Умуман қитъа ичидаги барча тараққий этган давлатлар ўзларининг алоҳида жуғрофий ҳолатлари муаммосини аллақачоноқ ҳал этганлар, айни пайтда кам ривожланган мамлакатлар бу муаммо билан жиддий шуғулланганларича йўқ. Бу шу фикрни тасдиқлайдики, жаҳон океанига чиқишга бўлган эҳтиёж жамият тараққиётининг маълум босқичида юзага келади. Муаммонинг ҳал этилиши эса жамият тараққиёти жараёнини тезлаштиради.\nЖумладан, Австрия Сен-Жермен шартномаси ва Венгрия Трианон шартномасига биноан ўзга мамлакат ҳудудидан молини эркин олиб ўтиб, Адриатика денгизига чиқиш ва эркин порт зонасига эга бўлиш ҳуқуқига эга.\nЧехословакия Одер, Эльба ва Дунай дарёлари орқали денгизга чиқиб, Гамбург ва Штеттин портларидан юкларини дунёнинг исталган жойига жўнатиш ҳуқуқига эга. Бу мамлакатнинг мазкур шаҳарлардаги портларда ўз эркин зоналари бор.\nЛотин Америкасидаги Боливия давлати 1904 йилда Чили билан тузилган шартномага биноан мазкур мамлакат ҳудудидан юкларини мунтазам ва исталган миқдорда денгиз йўлига олиб чиқиш қуқуқига эга.\nНепал 1950 йилда Ҳиндистон билан тузилган шартномага биноан қўшни мамлакат ҳудудидан юкларини чекланмаган миқдорда денгиз йўлига олиб чиқиш ҳуқуқига эга.\nБундай халқаро тажрибанинг мавжудлиги Туркистон ўлкаси учун катта аҳамиятга эга. Ўлка жамоатчилигида халқаро ҳуқуқ асослари бўйича билимларнинг йўқлиги эса унинг бу камчилигидан халқ ичидаги миллатнинг чуқур тарихий манфаатларини сотадиган кишиларга ўз мақсадлари йўлида фойдаланиш имкониятини бериши мумкин.\nҚитъа ичидаги давлат очиқ денгизга чиққач, портда ўз майдонига эга бўлади. Халқаро ҳуқуқ қоидасига биноан соҳилдаги бундай майдонлар эркин зона ҳисобланади. Унинг вазифаси қитъа ичидаги давлатлар билан денгиз ортидаги давлатлар ўртасида тўғри савдо алоқаларини йўлга қўйишга шароит яратишдан иборат.\nҚитъа ичидаги давлатлар эркин зоналарда бошқа мамлакатлар билан худди ўз мамлакатидагидек мол айрибошлайди, бу иш мустақил давлатнинг божхона маъмурлари иштирокида амалга оширилади. Бошқа ҳамма ишларда эса соҳил бўйи давлатининг қонун-қоидасига амал қилади. БМТ Конвенциясининг 8 моддасида шундай деб кўрсатилган.\nТранзит мақсадида ташкил этилган эркин зона кенгайтирилиб, иқтисодий зонага айлантирилиши яъни ўз доирасига соҳилбўйи иқтисодиётини қамраб олиши ҳам мумкин. Сабаби, эркин зоналар муҳим жаҳон савдо йўлларининг марказий нуқталаридир, шу боисдан янги иқтисодий минтақаларни қамраб олиб, уларнинг моддий ҳаётига ижобий таъсир кўрсатиши мумкин. Бу демак, Библиядаги «берсанг, эга бўласан», деган рамзий ибора шу ерда ҳам ўз тасдиғини топади. Дарҳақиқат, соҳилбўйи давлатлари қитъа ичидаги давлатларга молини олиб ўтиш имконини бериб, кам фойда кўрмайдилар. Эҳтимолки, замонавий эркин иқтисодий зоналар ғоясининг ўзи қитъа ичидаги давлатларнинг денгизга эркин чмқиш эҳтиёжи туфайли юзага келгандир.\nҚайта қуришга қадар Совет давлати жаҳон ҳамжамияти олдида ягона, жипслашган давлат сингари эди. Ҳаёт эса у бундай эмаслигини кўрсатди. Совет Иттифоқи бундан буён мустақил давлатлар иттифоқи бўлади, улар ўртасидаги муносабатлар бозор иқтисодиёти асосига қурилади. Бу вазият унинг давлат тузилиши борасидаги ҳолатини ўзгартириб юборади ва бунинг оқибати сифатида Туркистон ўлкасининг қитъа ичидаги давлат сифатида тан олиниши зарурати юзага келади. Шуни ҳам айтиш керакки, «қитъа ичидаги давлат» тушунчаси фақат иқтисодий асосга эга, бошқа асосга эга эмас. Шу боисдан Туркистон ўлкаси иқтисодий манфаатларини ҳимоя қилиш бошқа кўпгина вазифалар қатори халқаро ҳамжамиятнинг қитъа ичидаги давлат статусини олиб, унинг имтиёзларидан фойдаланиш имкониятига эга бўлишга эришиш вазифасини ҳал этишдан иборатдир.\nЖаҳон океанига чиқиш ғояси Туркистон ўлкаси учун фақат моддий жиҳатдангина эмас, балки жамият тараққиёти сифатига таъсир кўрсатиш жиҳатидан ҳам тобора муҳим бўлиб бораяпти. Ўзига хос ривожланиш суръати бўлган ҳар бир мамлакат тарихида шундай пайтлар бўладики, бунда у фақат қўшнилари билан бўладиган иқтисодий алоқалар билан кифояланмай, жаҳон савдосида қатнашиш, бунинг учун зарур шарт-шароитларни таъминлаш эҳтиёжини ҳис этади. Бу йўлдаги биринчи қадам дунё океанига чиқишдан иборат бўлиши керак, чунки бусиз халқаро савдони тасаввур этиб бўлмайди.\nЖумладан, Пётр I шоҳлик қилган даврининг бошиданоқ дунё океанига чиқишни Россиянинг биринчи ва энг катта вазифаси қилиб қўйди. Болтиқ денгизига чиққач эса Россиянинг Оврўпа билан ташқи иқтисодий алоқаларини кучайтириб қисқа даврда мамлакатнинг иқтисодий ва маданий жиҳатдан гуркираб ривожланишини таъминлади.\nЖамият қанча ривожланиб, саноати қудратли бўлган сайин унинг фаолиятида ташқи иқтисодий алоқаларнинг аҳамияти ортиб боради. Халқлар катта, мўмай фойда олиш мумкин бўлган жойларга томон интиладилар.\nҲозирги адабиётда денгизнинг инсониятга нисбатан тортиш кучи борлиги тўғрисидаги фикрларга дуч келиш мумкин. Ҳақиқатда халқларнинг жойлашувини таҳлил этганда инсоният қитъа ичкарисидан денгиз ва океанларнинг соҳиллари томон «сирғалиб» бораётганлигини кузатиш мумкин. Мутахассисларнинг хулосасича, ҳозир дунё аҳолисининг ярмидан ортиғи жаҳон океанлари соҳилидан 200 километргача бўлган узоқликда яшар экан. Бу жараён тобора кучаймоқда ва тасодифий эмас. Инсониятнинг XV асрдаги буюк жуғрофий кашфиётлар билан чинакамига бошланган соҳилларни ўзлаштириши бутун ер шарини қамраб олган меҳнат тақсимоти жараёнини тезлаштирди. Дарҳақиқат, дунё океани тобора жипслаштирувчи аҳамият касб этаяпти ва жаҳон тараққиётининг ягона мумкин бўлган хусусияти сифатида номоён бўлаяпти.\nҲа, Туркистон қонуний жаҳон жараёнидан четда турмаслиги керак. Денгизга интилиш ўлканинг тарихий тараққиётида туб бурилишга, сифат ўзгаришига олиб келади.\n“Шарқ юлдузи” журнали, 1991 йил, 11-сон\n← Аввалги Аввалги Аҳмад Аъзам. Нотўғри туш (ҳикоя)\nКейинги → Кейинги: Сирожиддин Саййид. Ватан барчамизга буюк онадир (2013)


“Cyber Security Challenge Uzbekistan” финалчилари аниқланди\nТошкент, Ўзбекистон (UzDaily.uz) -- 2016-йилнинг 7-июлидан 9-июлига қадар пойтахтимиздаги “Ёшлар ижод саройи”да “Cyber Security Challenge Uzbekistan” танловининг ярим финали бўлиб ўтди.\nЯрим финалчилар стенография, криптография, веб-ожизлик, операцион тизимлар ожизлиги, дастурий таъминот ожизлиги каби танловнинг асосий йўналишлари бўйича 16 та кибер-квест вазифани ечишлари керак эди.\nТақдим этилган 16 та вазифадан фақатгина биттасини ҳеч ким еча олмади. Мазкур вазифанинг моҳияти аввалдан вирус билан зарарланган дастурий таъминотни топиш лозим эди. Уни ечган иштирокчи максимал ҳисобланган 600 баллни қўлга киритарди. Аммо мазкур вазифа ечилмасдан қолиб кетди.\n15 та вазифани бажариб, 4160 балл тўплаган қатнашчи биринчи ўринни эгаллади. Солиштириш учун ярим финалчиларнинг ўртача бали 2000 тани ташкил этди.\nФиналчилар жорий йилнинг сентябрь ойида ўтказиладиган “ICTWEEK Uzbekistan-2016” ҳафталиги доирасида бўлиб ўтадиган ҳал қилувчи СTF-мусобақасига таклиф этиладилар. Дастлабки уч ўринни эгаллаган ғолиблар танловнинг 30 млн. сўм миқдоридаги пул мукофотини бўлишиб оладилар. Барча қатнашчиларга ташкилотчилар ва ҳамкорларнинг махсус совғалари бор.\n“Cyber Security Challenge Uzbekistan” танлови мамлакатимизда ўтказилган киберхавфсизлик соҳасидаги илк очиқ беллашувдир. Танлов хавфсиз ахборот технологиялари соҳасига қизиқувчи ёшларнинг интеллектуал салоҳиятини оширишга йўналтирилган. Танлов аудиторияси 15 ёшдан 30 ёшгача бўлган виртуал инфратузилмада тажриба орттираётган ёш мутахассислардан иборат.\n18-майдан 10-июнга қадар республиканинг олтита ҳудуди — Самарқанд, Фарғона, Бухоро, Навоий, Хоразм ва Қашқадарё вилоятида кўргазмали маҳорат дарслари ва иштирокчиларни дастлабки саралаш бўлиб ўтди.


“Ўзбекистон Халк Ҳаракати “нинг Финляндия бўлими ташкил қилинди.\n2011 йил 15 июнда Финляндиянинг Турку шаҳрида ” Ўзбекистон Халқ Ҳаракатининг” Финляндия бўлими ташкил этилди. Шу кунги мажлисда Финляндияда яшаётган ўзбек муҳожирлари ва меҳмонлар иштирок этдилар. Мажлис иштирокчилари Кун тартибида кўриб чиққан асосий масалалар Финля...\nКузнинг совуқ шамоли тўкаётган хазон остида қўшни қизчанинг қўғирчоғи қолиб кетмоқда. Қўғирчоқнинг кўйлаги тоза, лекин савалаб ёғиб турган ёмғир хўл қилиб улгурган. Очиқ турган кўзларида жажжи кўлмакча ҳосил бўлган. Намиққан сочларини шаббода силкита олмайди. Ялангликда, совуқ то...\nДиктатор – ким у? У халқнинг ғазабига учраган бир қария, халос! Диктатор сўзи, лотинча сўз бўлиб, ўз фикрини ўзгаларга сингдира олиш (рус. диктую) деган маънони англатади. Ҳақиқатда, диктаторлар ўз фикр мулоҳазалари асосидаги ғояларини минглаб инсонларга, бутун бир жамиятга...\n« ilk sayfa‹ geri107610771078\nНоқонуний намойишларга қарши қонуний тадбирлар\nМуқаддас тупроқларни сел босди\nГуантанамо қамоқхонаси (ГҚ) ҳақида Wikipedia маълумотлари


00:00 / 06.05.2012 | eski savollar | 1126\nҲурматли Шайх Ҳазратлари!Яқинда Тошкентда "Мовароуннаҳр" нашриётида чоп этилган ҚУР'ОНИ КАРИЙМ (Абдурроҳманий) нусхасини учратдим. Мен шу пайтгача Мадийнада чоп этилган ҚУР'ОНИ КАРИЙМ нусхасидан ўқир эдим. Ушбу Мадийнада чоп этилган ҚУР'ОНИ КАРИЙМ нусхасида "Жийм", "СЛИ", "ҚЛИ" белгилари мавжуд. Лекин Тошкентда "Мовароуннаҳр" нашриётида чоп этилган ҚУР'ОНИ КАРИЙМ (Абдурроҳманий) нусхасида Мадийнада чоп этилган ҚУР'ОНИ КАРИЙМ нусхасидан фарқлим ўлароқ оятлар охирида ёки ичида "ЛА", "То (Итқи)", "Қоф", "ҚИФ", "Сод", "За", "ВҚФ", "ъАйн" каби белгиларини учратдим. Тажвид китобларида бу белгилар ҳақида ма'лумот топмадим. Ҳурматли Устоз! Имкони бўлса мана шу белгилар ҳақида батафсил ма'лумот берсангиз. Ушбу белгилар нима сабабдан қўйилган?\nСаволингизга жавоб беришни Шайх ҳазратлари бизга топширгани боис, қуйидаги сатрларни сизга тақдим қилишга ижозат бергайсиз.Қуръони каримда вақф қилиш ўринлари асосан устозлардан таълим олиш асосида ўрганилсада, Қуръоннинг барҳаётлиги, маъноларининг кенглиги, бардавом ўрганилиши каби омиллардан келиб чиқиб, вақф ва ибтидо ўринларини аниқлашда ижтиҳодга ҳам катта йўл очиб қўйилган. Одатда қироат илми уламолари вақф ўринларини оятларнинг тафсирига кўра белгилайдилар. Тафсир эса ижтиҳоднинг бир туридир.Вақф илми уламолари вақф ўринларини тақсимлашда турлича йўл тутганлар. Баъзилари уларни учга бўлса, бошқалари тўрт ёки бешга ажратган ва ҳар бир тур вақф учун алоҳида рамз қабул қилган. Баъзан эса хаттотлар мазкур мазҳаблардан бирини танлаб, ўзлари ёзаётган мусҳафда ўша мазҳабдаги вақф турларининг ҳар бири учун алоҳида бир белги қўллаган. Шундоқ қилиб мусҳафлардаги вақф белгилари турлича акс этган.Мадина мусҳафида вақф белигаларини қабул қилишда Азҳар уламолари қабул қилган услубга, аниқроғи, Мисрнинг Малик Фуад номли мусҳафига асосланилган. Ундаги белгиларни аллома Муҳаммад ибн Алий ибн Халаф Ҳусайний сайлаган эди. У бунда вақф илмалари билимдони Муҳаммад ибн Тайфур Сижовандийнинг (ваф. 560ҳ) вақф белгиларидан фойдаланган ва кўпчиликка осон бир йўлни тутган.Сиз "Абдурраҳмоний" деб айтган мусҳафларда ва ундан олдинги бизда мавжуд бўлган мусҳафларда вақф белгилари Сижовандийнинг тақсимотига кўра қўйилган. У киши вақф, яъни қироат асносида ёки якунида ихтиёрий равишда тўхташни беш турга ажратган:1. Лозим. Вақф қилиш лозим ўринлар. Бунда агар вақф қилинмаса маъно ўзгариб кетади. Бунинг белгиси кичик мим ҳарфидир.2. Мутлақ. Вақф қилиб, кейинги калимадан ибтидо қилиб ўқиш яхши санаглан ўринлар. Бошқача қилиб айтганда, васл қилиш мумкин бўлсада, вақф афзал ҳисобланган ўринлар. Бу "то" (итқи) ҳарфи билан кўрсатилади.3. Жоиз. Бунда васл ва вақф бир хил даражага эга. Буниннг белгиси "жим" ҳарфи.4. Бир важҳ, яъни қарашга кўра жоиз ўринлар. Оятни таркиблашда, грамматик таҳлил қилганда икки хил таҳлил мумкин бўлиб, унинг бир турига кўра ушбу ўринда вақф қилиш жоиз бўлиб чиқади. Бу "за" ҳарфи билан кўрсатилади.5. Зарурат юзасидан рухсат берилган ўринлар. Бунда жумла аслини олганда кейингисига боғлиқ бўлсада, нафас етмай қолиши ва оятнинг ўта узунлиги эътиборидан зарурат юзасидан вақфга рухсат берса бўладиган ҳолат мавжуд бўлади. Чунки кейинги жумла мустақил равишда ҳам маъно англата олади. Шу боис, бундай ўринларда вақф қилинганда олдинги жумладан қайта ўқиш шарт бўлмайди. Бундай ўринларда "сод" ҳарфи қўйилади."Қоф" ҳарфи заиф қарашга кўра вақф қилиш ҳам мумкин ўринларга қўилади. Бу белгини жумҳур уламолар алоҳида ажратиб ўтирмаган, васл афзал деб айтилган белиги билан ифодалашган."Қиф" белгиси шу ерда тўхташ мустаҳаб эканини, айрим тадқиқотчиларнинг айтишича, вақф лозим эканини билдиради, васл қилса ҳам зарари йўқ.Мазкурлардан бошқа ўринларда вақф қилинмайди ва айнан вақф қилиш жоиз бўлмаган ўринларга ламалиф бирикмаси (ло) қўйилади.Мадина мусҳафида Абу Амр, Ибн Жазарий каби ҳар бир оятдан ваф қилиш суннат, деб билиб, шунга кўра, ҳар оятда вақф қилишни маъул кўрган уламоларга эргашилган. Шу боис, унда оятлар охирида вақф белгилари ишлатилмаган. Аммо Абдураҳмоний мусҳафларда Сижовандийнинг мазҳаби ушланган. Унга кўра, ҳар бир сура вақф борасида бир оят каби эътибор қилинади ва шундан келиб чиқиб, оятлар охирига ҳам вақф белгилари қўйилади.Абдураҳмоний ва яна бошқа айрим мусҳафлардаги "айн" белгиси "рукуъ" сўзининг айни ҳисобланади. Яъни, бу намозга ўқилганда шу ер рукуъ қилиш учун муносиб деганидир. Чунки бу белги маълум бир мавзунинг тугаганини ва янги мавзу бошланаётганини билдиради. Шу боис, сура охирига албатта қўйилади.Бу каби белгиларни уламолар кишиларга Қуръонни тўғри ўқишни ва кўпроқ савобга эришишларини осонлаштириш мақсадида жорий қилганлар. Буларнинг барчаси Ислом умматининг Қуръони каримга мисли кўрилмаган даражада катта эътибор берганини кўрсатади. Биз ҳозир қисқача сўз юритган ушбу мавзуда алоҳида китоблар ёзилган, илмий ишлар ҳимоя қилинган. Валлоҳу аълам.


Трамп “Ҳарви” довулидан катта талофат кўрган Техасга келди\n01:00 / 30.08.2017\nАҚШ президенти Дональд Трамп 29 август куни “Ҳарви” довулидан жабр кўрган, Техас штати жанубида жойлашган Корпус-Кристи шаҳрига вайроналар кўламини баҳолаш ва аҳолига ҳамдардлик билдириш учун келган. Бу ҳақда The New York нашри хабар бермоқда.\nТаъкидланишича, Трамп Техасга имкони борича тезроқ келиш учун жадвалини ўзгартиришига тўғри келган. 28 августда Трамп қўшни Луизиана штатида унга Техас штатидан келаётган довул сабабли фавқулодда вазият тартибини киритди.\nТрамп тиклаш ишларига бағишланган йиғилишда АҚШ ҳукумати довул оқибатларини бартараф этиш учун катта кўламли операцияни намунали ўтказиш учун барча саъй-ҳаракатларни амалга оширишини айтган. Унинг айтишича, гап офатнинг “жуда катта кўламда” содир бўлгани ҳақида кетган. “Ҳеч ким ҳеч қачон бунга ўхшашини кўрмаган”,. деб айтган Трамп “Ҳарви” довули ҳақида.\nТрамп қутқарув ва тиклаш операцияларининг иштирокчилари хатти-ҳаракатларига юқори баҳо берган. “Биз бир-биримизни табрикламаймиз, биз барчаси якунлангандагина бир-биримизни табриклай оламиз”, деб таъкидлаб ўтган Трамп.\n“Ҳарви” довули АҚШдаги охирги 12 йил ичидаги энг кучли довул бўлди. 26 августда у тропик шамол даражасигача заифлашган. Табиий офат ҳудудидаги шамолнинг максимал тезлиги 29 м/сониядан 20,1 м/сониягача тушган. Охирги маълумотларга кўра, офат оқибатида 14 киши ҳалок бўлган.\nДональд Трамп Техас Ҳарви\nАҚШ миллий хавфсизлик кенгаши Трампга россиялик дипломатларни чиқариб юборишни маслаҳат берди


депутатликка номзод муваффақияти учун курашади\nСайлов жараёнлари мамлакатда демократик тамойиллар қанчалик мустаҳкам қарор топганини кўрсатади. Шу боис юртимизда амалга оширилаётган кенг кўламли ислоҳотлар сайлов тизимини янада ривожлантириш масаласига жиддий эътибор қаратилмоқда.\nМамлакатимизда демократик ислоҳотларни янада чуқурлаштириш ва фуқаролик жамиятини шакллантириш концепциясига кўра, сўнгги йилларда сайлов қонунчилиги халқаро талаблар асосида такомиллаштирилди. Хусусан, «Ўзбекистон Республикаси Олий Мажлисига сайлов тўғрисида»ги ҳамда «Халқ депутатлари вилоят, туман ва шаҳар Кенгашларига сайлов тўғрисида»ги Ўзбекистон Республикаси қонунларига тегишли ўзгартиш ва қўшимчалар киритилди.\nСайлов жараёни билан боғлиқ ҳар қандай масала ҳал қилувчи аҳамиятга эга. Шунинг учун қонунчиликда сайлов жараёнига алоқадор барча жиҳат ва фаолиятлар қонунларда аниқ белгилаб қўйилган. Жумладан, депутатликка номзод ишончли вакилларининг сайлов жараёнидаги иштироки, вазифалари тегишли нормаларда мустаҳкамланган.\nБугунги кунда сиёсий партиялар ва улар томонидан кўрсатилаётган депутатликка номзодлар ўз дастурларини, шунингдек, мамлакатни ижтимоий-сиёсий, социал-иқтисодий ривожлантиришнинг долзарб масалаларига доир нуқтаи назарларини сайловчиларга, жамоатчиликка етказишда оммавий ахборот воситаларидан фойдаланиши учун кенг ва тенг имкониятлар яратиб берилган. Шунингдек, депутатликка номзоднинг дастурларини тарғибот-ташвиқот қилиш, унинг манфаатларини ҳимоя қилиш билан боғлиқ жараёнларда ишончли вакил институтига муҳим ўрин берилмоқда.\nАваз САИДОВ, ЎзХДП Марказий Кенгаши ташкилий-кадрлар ишлари ва парламентчилик фаолияти бўлими мудири ўринбосари:\n— «Ўзбекистон Республикаси Олий Мажлисига сайлов тўғрисида»ги қонуннинг 27-ва 38-моддаларига мувофиқ, сайловолди ташвиқоти депутатликка номзодлар рўйхатга олинган кундан бошланади. Демак, ана шу давр ишончли вакиллар учун ҳам муҳим ҳисобланади.\nМазкур қонуннинг 28-моддасида депутатликка номзод ишончли вакилларининг ҳуқуқ ва мажбуриятлари, вазифалари белгилаб берилган. Унга мувофиқ, Олий Мажлис Қонунчилик палатаси депутатлигига номзод ўн нафарга қадар ишончли вакилга эга бўлиши мумкин. Ишончли вакилнинг асосий вазифаси — номзод депутат этиб сайланиши учун ташвиқот юритиш бўлиб, давлат органлари ва жамоат бирлашмаларининг органлари, сайловчилар билан ўзаро муносабатларда, шунингдек, сайлов комиссияларида номзоднинг манфаатларини ҳимоя қилади.\nШу боис ишончли вакилликка танланган шахслар эл-юрт ўртасида обрў-эътиборга эга, ўз вазифасини пухта биладиган ҳамда номзод ҳақидаги барча маълумотлардан хабардор кишилар бўлиши зарур. Ишончли вакил сайловчи билан мулоқот жараёнида номзодга нисбатан ишонч уйғота олиши муҳим аҳамиятга эга. Шуни инобатга оладиган бўлсак, депутатликка номзоднинг муваффақиятга эришиши кўп жиҳатдан ишончли вакилларнинг қандай фаолият олиб бориши билан ҳам боғлиқ бўлади.\nСотиболди БОБОҚУЛОВ, юридик фанлари доктори, профессор, халқ депутатлари Тошкент шаҳар Кенгашидаги партия гуруҳи аъзоси:\n— «Халқ депутатлари вилоят, туман ва шаҳар Кенгашларига сайлов тўғрисида»ги қонуннинг 26-моддаси депутатликка номзоднинг ишончли вакиллари хақида. Халқ депутатлари вилоят, туман, шаҳар Кенгаши депутатлигига номзод уч нафарга қадар ишончли вакилга эга бўлиши мумкин. Қонунчиликда депутатликка номзод рўйхатга олинганидан кейин ўз ишончли вакилларини ўзи белгилаши ҳуқуқи берилган. Бу ҳақда у округ сайлов комиссиясига маълум қилиши зарур. Шундан сўнг сайлов комиссияси ишончли вакилларни рўйхатга олади ҳамда уларга гувоҳнома топширади.\nШунингдек, депутатликка номзод сайловга қадар ўз ишончли вакилини истаган вақтда ваколатидан маҳрум қилиши ёки уни бошқаси билан алмаштириши мумкин. Фақатгина бу ҳақда округ сайлов комиссиясига маълум қилиши талаб этилади. Ўз навбатида, ишончли вакилга ҳам истаган вақтида ўз ваколатларини зиммасидан соқит қилиш ҳуқуқи берилган.\nҚонунчиликка кўра, ишончли вакил сайлов комиссиясининг аъзоси бўлиши мумкин эмас.\nУмуман олганда, депутатликка номзоднинг ишончли вакили — рўйхатга олинган номзод томонидан тайинланадиган, ўз фаолияти билан тегишли номзоднинг сайланишига кўмаклашадиган шахсдир. Шуни алоҳида таъкидлаш жоизки, ишончли вакилларни тайинлаш депутатликка номзоднинг мажбурияти эмас, балки ҳуқуқи ҳисобланади. Бу ҳуқуқдан самарали фойдаланиш эса депутатликка номзоднинг муваффақиятга эришишда муҳим омил бўлиб хизмат қилади.


Мўжтаба Ҳусайний: “Ўзбек клубларига қарши тажрибамиз қўл келишига умид қиламан” – Ўзбекистон\nГлавная / Спорт / Мўжтаба Ҳусайний: “Ўзбек клубларига қарши тажрибамиз қўл келишига умид қиламан”\nМўжтаба Ҳусайний: “Ўзбек клубларига қарши тажрибамиз қўл келишига умид қиламан”\n12.03.2017\tСпорт Comments Off on Мўжтаба Ҳусайний: “Ўзбек клубларига қарши тажрибамиз қўл келишига умид қиламан” 14 Показы\nОсиё Чемпионлар Лигаси–2017 турнири “С” гуруҳи 3-туридан ўрин олган “Бунёдкор” – “Зоб Аҳан” учрашуви олдидан ташкил этилган матбуот анжуманида Эрон клуби бош мураббийи Мўжтаба Ҳусайний ва клуб аъзоси Муҳаммад Нажод Маҳмуд ўз фикрларини айтиб ўтди.\n“ОЧЛ турнирининг дастлабки 2 ўйинида қайд этилган натижалар “Бунёдкор” ва “Зоб Аҳан” учун бўлажак учрашувнинг қанчалик муҳимлигини билдириб турибди. Шунинг учун эртага иккала жамоа ҳам ижобий натижа учун майдонга тушади. “Бунёдкор” ўйинини ўрганиб чиқдик. Уларнинг айнан қайсидир чизиғини алоҳида ажрата олмайман, уларда жамоавий ўйин яхши шаклланган. Лекин Достон Ҳамдамов, Элдор Шомуродов ва Вадим Чемиртан каби футболчиларни алоҳида таъкидлаб ўтиш мумкин.\nБиз дастлабки икки турда атиги 1 очко жамғардик, аммо бундан тушкунликка тушмаймиз. Қолган учрашувларда вазиятни ўнглашга ҳаракат қиламиз. Таркибимизда битта футболчи майдонга туша олмайди. Биз ўзбек клубларига қарши кўп ўйнаганмиз. Лекин улар ортда қолди ва ҳар бир баҳс тарихда қолади. Бироқ уларга қарши олдинги ўйиинларда тўплаган тажрибамиз эртага ёрдам беради, деб умид қиламан”, – деди “Зоб Аҳан” бош мураббийи.\n“Эртага ҳар икки жамоа ғалаба учун майдонга тушади. Шунинг учун эртага яхши ва ўз навбатида қийин ўйин бўлиши аниқ”, – деди Муҳаммад Нажод Маҳмуд.\nЭслатиб ўтамиз, “Бунёдкор” – “Зоб Аҳан” беллашуви эртага, 13 март куни бўлиб ўтади. Учрашув Тошкентдаги “Бунёдкор” стадионида соат 18:00 да бошланади.\nПред. Бундеслигада жарима зарбалари қироли пайдо бўлди (+видео)\nСледующая Барселона – ПСЖ ўйинини такроран ўтказиш борасида имзо тўплаш жараёни бошланди\n“Бухоро” бугун “Пахтакор” билан ўйнайди\nТошкентдаги Инҳа университетида Ажойиб математика фестивали ўтказилади\nЖозе Моуриньо: Ёмон тақвимга қарамай, йигитлар чарчаганга ўхшамадилар


1 йил аввал | Gulruh | 2258\nАссалому алайкум! Мeн кeлин бўлиб тушган уйимда мушук боқишар экан. Мушук кўчаларда, ахлатларда, томларда айланиб кeлгани учун фарзандлик бўлганимдан кeйин мeн гигeния тарафдан мушукни уйга киритмасликни илтимос қилдим. Чунки бола эмаклайди, мушукга бeрилган овқатгача озига солятганини билиб қолдим. Уйда кeлинлик ҳизматидаман шунинг учун фарзандимга хамма вақтимни ажратомиман. Уйдигила мушукни йўқотиш, уйга киритмаслик гуноҳ диб мeнга қарашилик кўрсатишди. Фарзандим eнди 1 ёшдан ошди. Шу сабабли фарзндимни мушукни олдига борса уршаман, мушукни ошхонадан, уйдан хайдиман. Бу ишим билан гуноҳга ботмаяпманми?\n«Абу Қатода (уйимизга) кирди. Унга таҳорат суви қуйиб бердим. Бас, бир мушук келиб, ундан ичди. У эса идишни энгаштириб, унга ичиб олиши учун тутди. Бас, у ўзига назар солаётганимни кўрди ва:\n«Албатта, у (мушук) нажас эмас, у сизларнинг атрофингизда айланиб юрувчилардандир», деганлар, деди».\nШарҳ: Бу ҳадиси шариф Кабша бинти Каъб розияллоҳу анҳодан ривоят қилинмоқда. Аввал у киши билан танишиб олайлик:\nКабша бинти Каъб розияллоҳу анҳо Каъб ибн Молик Ансорий Хазражий розияллоҳу анҳунинг қизлари бўладилар. Оталари Каъб розияллоҳу анҳу машҳур саҳобийлардандир. Кабша розияллоҳу анҳо Абдуллоҳ ибн Қатода розияллоҳу анҳуга турмушга чиққан эдилар. У киши ушбу ҳадислари билан машҳурдирлар.\nРивоятда исмлари келган Абу Қатода розияллоҳу анҳу Кабша розияллоҳу анҳога қайната бўладилар. Абу Қатода у кишининг кунялари бўлган, исмлари Ҳарс ибн Робъи Ансорийдирлар. У киши Расулуллоҳ соллаллоҳу алайҳи васалламнинг отларига қараб юрганлар.\nДемак, бу ривоятда келган ҳодиса қайната билан келин орасида бўлиб ўтган. Бу ҳақда Кабша розияллоҳу анҳо қуйидагиларни айтадилар:\n«Абу Қатода (уйимизга) кирди. Унга таҳорат суви қуйиб бердим».\nАрабларда қайнатам, қайнанам каби сўзлар кам ишлатилади. Улар қайната, қайнаналарига нисбатан кўпроқ уларнинг исми ёки куняларини ишлатишга одатланганлар. Кабша розияллоҳу анҳо ҳам қайнаталарини куняси ила атамоқдалар. Демак, Абу Қатода розияллоҳу анҳу уйга кириб, таҳорат қилмоқчи бўлганлар ва келинлари Кабша розияллоҳу анҳо у кишига таҳорат суви қу¬йиб берганлар. Бу ўша вақтдаги мўмина-муслима келинларнинг одоб-ахлоқлари, қайнаталарини ҳурмат қилишлари, уларнинг хизматларини қилишларидан далолат беради.\n«Бас, бир мушук келиб, ундан ичди. У эса идишни энгаштириб, унга ичиб олиши учун тутди».\nМушук келиб, таҳорат учун тайёрланган сувдан ичмоқчи бўлган. Абу Қатода розияллоҳу анҳу мушукнинг сув ичиши осон бўлиши учун идишни энгаштириб, унга тутган.\n«Бас, у унга назар солаётганимни кўрди ва:\nШу ерда ҳам келиннинг одоби зоҳир бўлмоқда. Кабша бинти Каъб розияллоҳу анҳо қайнаталари таҳорат сувини мушукка тутиб беришини кўриб, ҳозирги баъзи келинларга ўхшаб, бидирлаб кетмадилар. Балки индамай, савол назари билан қараб турдилар. Қайната ўз келини ажабланаётганини англаб:\n«Эй биродаримнинг қизи, ажабланяпсанми?» деди. Арабларда шунга ўхшаш «Эй биродаримнинг ўғли» истилоҳи ҳам кўп ишлатилади. Одобли келин гапни чўзмай, қисқа қилиб, «Ҳа», деди. Бу ажабланишда «Мушукка таҳорат сувини тутиб бериб, ундан қолган сув билан таҳорат қилса бўлаверадими?» деган савол бор эди.\nАбу Қатода розияллоҳу анҳу нима учун шундай қилганларини қуйидагича баён этиб бердилар:\n«Албатта, у (мушук) нажас эмас, у сизларнинг атрофингизда айланиб юрувчилардандир», деганлар», деди.\nБу, мушук уй ҳайвони бўлганлиги учун доимо атрофингизда айланиб туради, шунинг учун унинг оғзи теккан нарса нопок бўлиб қолмайди, деганидир.\n1. Келинларнинг одоби ва қайнаталарига хизмат қилишлари лозимлиги.\n2. Бир одамга бошқа одам таҳорат суви тайёрлаб бериши жоизлиги.\n3. Одоб юзасидан савол бермай, савол назари билан қараб туриш айниқса келинлар учун яхши эканлиги.\n4. Савол назари билан қараб турган кишига жавоб бериш кераклиги.\n5. Мушукнинг нажас эмаслиги.\n6. Мушук теккан сувда таҳорат қилиш мумкинлиги.\n7. Исломнинг мусулмонларга енгиллик яратадиган дин эканлиги.\nШу билан бирга, бу ва бошқа ҳадисларда мушук теккан сув ҳақидаги ривоятлар маълум ҳолатларга асосланганини ва мушук сичқон ҳамда шунга ўхшаш нарсаларни ейиши эътиборидан, уламоларимиз «Мушук теккан сув макруҳ», деганлар. Яъни, мушук теккан сувдан бошқа сув бор бўлса, ўша бошқа сувда таҳорат қилган яхшироқ, деганлар. ("Ҳадис ва Ҳаёт" китобидан). Валлоҳу аълам!


23 апрел 2019, Тошкент вақти: 13:29\nЎзбекистоннинг Қирғизистон ичкарисидаги Чўнғара эксклави аҳолисининг вилоят маркази Фарғонага бориб келиши янада мураккаблаштирилмоқда.\nФарғона вилоятига қарашли Чўнғара қишлоғи Қирғизистон ичкарисида жойлашган Ўзбекистон эксклавидир. Бу экславдан Фарғона ва Риштонгача кўпи билан бир соатлик йўл. Бироқ 2013 йилнинг 5-7 январида содир этилган Сўх воқеаси чўнғараликларнинг Фарғонгага борди-келдисини мураккаблаштирди.\nЖорий йилнинг 5-7 январ кунлари Чўнғара қишлоғидан бир неча ўн километр олисликдаги Сўх экславидаги Ҳушёр қишлоғи аҳолиси ўз назарларида чегарага ноқонуний тарзда симёғоч ўрнатаётган қирғиз чегарачилари билан жанжаллашган эди. Бу жанжал оқибатда ҳар икки томондан ўнлаб одамлар гаровга олинган ва калтакланган, машиналар пачоқланган катта низога айланиб кетди. Мана шу низодан сўнг Қирғизистон томони чегарани ёпиб, Сўх аҳолисини яқин йўл орқали Ўзбекистон билан борди-келди қилиш имкониятидан маҳрум қилди.\nБу жанжалга мутлоқ аралашмаган 300 хўжалик яшайдиган Чўнғара қишлоғи аҳолисига ҳам “Ўрмонга ўт кетса ҳўлу қуруқ аралаш ёнади” деганларидек, Риштон ва Фарғонага 150 километрга яқин йўл босиб бориб келиш шарт қилиб қўйилди.\nБироқ Чўнғара эксклави атрофида яшайдиган қирғиз қишлоғи аҳолиси Қирғизистон чегарачилари муайян ҳақ эвазига чўнғараликлар ва сўхликларни Ўзбекистонга яқин йўлдан ўтказиб юбораётганидан норозилик билдириб,\nҳукуматнинг Боткен вилоятидаги вакилига шикоят йўллаган. Мазкур шикоят хатида қирғизистонликлар Ўзбекистон аҳолисига Фарғонага бориб келиш учун яқин йўлни очиб бермаслик, агар бу ҳолат давом этаверадиган бўлса яна низолашув бошланиши мумкинлигидан огоҳлантирган.\nҚирғизистон ҳукуматининг Боткен вилоятидаги вакили матбуот котиби Мамажон Бердишев бу шикоят юзасидан текширув иши бошланганини айтди:\n- Қирғизистоннинг Оқтилак қишлоғи аҳолиси чўнғараликларга Ўзбекистонга фақат Сўх орқалигина йўл беришни талаб қилаяпти. Бу шикоят юзасидан махсус комиссия ташкил қилиниб, қайси ҳудудларга қўшимча чегара бекати ўрнатиш кераклиги аниқланаяпти. Чўнғара қишлоғи аҳолиси бундан буён фақат Сўх орқали Ўзбекистонга ўтказилади, деди Мамажон Бердишев.\nЙил бошида қирғиз томони чегараларни ёпиб қўйганидан бери Сўхдан Риштонга бўлган бир томон йўл 110 километрни ташкил қилади. Бунгача сўхликлар Риштон ёки Фарғонага етиш учун 20 километр йўл босар эдилар.\nҚирғиз расмийси айтганидек, Чўнғара қишлоғи аҳолисига фақат Сўх орқалигина йўл берилса, бу қишлоқ аҳолиси Риштонга бориб, қайтиб келиш учун ўртача 300 километр йўл юришига тўғри келади.\nБу ҳақда Озодлик радиосига суҳбат берган сўхликлардан бири мана буларни айтган эди:\n-- 110 километр фарқи бор. Риштонга борадиган бўлсак, 3500-4000 сўмга борадиган эдик, борардик. Ҳозир Риштонгача 25-30-35 минг. Бир хил сўхликларнинг 50 мингга келган вақтлари ҳам бўлган.\nРоссиялик сиёсатшунос Александр Князев Сўх ва Чўнғара экслави масаласида Қирғизистон ҳукумати чегараларни ёпиб жуда қатъий сиёсат олиб бораётгани айтди. Унга кўра, бундай сиёсат оқибатида низонинг олди олинмайди, балки низо янада кучаяди.\n-Қирғизистон томни ўзини ўта қатъий ва агрессив тута бошлади. Сўх анклавининг уч километри тиконли сим билан ўраб олинди. Мана шу ҳолатнинг ўзи ҳар икки томонда норозилик уйғотмоқда. Чунки Қирғизистон қишлоқларининг бир қисми Сўх орқалигина Қирғизистон ҳудудига ўта олади. Бу қишлоқларда касалхона ҳам, бозор ҳам, дўконлар ҳам йўқ. Улар бозор-ўчарни Сўхдан қилар эди. Иккинчидан, сўхликлар Қирғизистон ҳукумати сиёсати оқибатида жуда қаттиқ йўл азобини бошдан кечиришга мажбур қилинмоқда. Буларнинг ҳаммаси низонинг кучайишига олиб келадиган омиллардир, -деди Александр Князев.\nСўхликлар чегарада “ставка” ошганини даъво қилмоқда


Энг бозори чаққон смартфон номи маълум бўлди - Zamin.uz\n15:50 / 18.08.2020\nЭнг бозори чаққон смартфон номи маълум бўлди\n«Apple» компанияси 2-чорак молиявий натижаларини маълум қиларкан, «iPhone 11» Хитойда энг яхши сотилган смартфон бўлганини таъкидлаганди. Энди ушбу маълумотларни «Counterpoint» экспертлари ҳам тасдиқлашди: «iPhone 11» нафақат Хитой, балки дунёнинг бошқа йирик бозорлари ҳам етакчиси экан.\n«iPhone 11». Фото: «iPhones.ru»\nТадқиқотларга кўра, 2020 йил 2-чорагида «Apple» смартфони кўп сотилиш бобида Хитойда «Oppo A8», «Honor 9X», «Vivo Y3» ҳамда «Huawei Mate 30 5G»ни ортда қолдириб, «кучли бешлик» етакчисига айланди. Ҳолбуки, булардан фақат «iPhone 11» ва «Huawei Mate 30» премиум-сегментга мансуб, қолганлари арзон смартфонлар, таъкидлайди «Gizchina».\nЎтган йилги «айфон» («iPhone 11»), қолаверса, АҚШ (бозорнинг 16 фоизи), Германия (11 фоиз), Буюк Британия (12 фоиз) ва Япония (19 фоиз)да энг кўп сотилган смартфон. Умуман олганда, «айфон» ишқибозлари Буюк Британия (етакчи тўртлик — «iPhone 11», «iPhone Xr», «iPhone SE» ва «iPhone 7») ва Япония (етакчи учлик — «iPhone 11», «iPhone 11 Pro» ва «iPhone 7»)да жуда кўп.\n«Samsung Galaxy A51». Фото: «iXBT.com»\nАммо бу йирик бозорларни фақат «айфонлар» эгаллаб олганини англатмайди. Масалан, Францияда кичик устунлик (8 фоиз) «Samsung Galaxy A51» томонида(«iPhone 11» улуши 7 фоиз), Ҳиндистонда етакчи бешликда «Redmi»лар ҳукмрон, Жанубий Кореяда эса «Samsung» пешқадам. “Замин” янгиликларини “Одноклассники”да кузатиб боринг\n8-05-2020, 22:00, Технология


Тожикистонлик меҳнат муҳожири кундалигидан: 13-ҳикоя - BBC O'zbek\nТожикистонлик меҳнат муҳожири кундалигидан: 13-ҳикоя\nСамолёт ярим соатча учгач, ухлаб қолибман. Тушимга онажоним кирибди. У бир чети тишланган патирларни менга тутганча жилмайиб турганмиш: "Болам, мана, ризқинг ҳалол экан, юртимизга қайтариб келди. Ол, бир оғизгина егин, нонуштада қандчойга ивитиб бераман, қотган патирни шӯрвага солиб есанг, ундайин мазани тополмайсан! Мен лабларимни ялаганча патирга қӯл чӯзаман. Қӯлимни кимдир итариб ташлайди. Мен патирга интиламан. Орада тошдеворми, адирми, пайдо бӯлади. Онамнинг хӯрсинганини эшитаман. Мен тошдевор устига чиқиб оламан-да, онамнинг чеҳрасига инган маъюсликни сидириб олишга уринаман: "Онажон, мендан асло хавотирланманг, менинг бошим тошдан, ӯзингиз дуо қилгансиз-ку!" Онам синиқ жилмаяди: "Болам, негадир кӯнглим ғаш, қӯй, ӯша Масквангга бормагин!"- Овқатингизни оласизми?Стюардесса қизнинг овози мени уйғотиб юборади. Унинг қӯлидан овқат солинган идишни олар эканман, бир миннатдор бӯламан, бир норози.Самолёт Домодедовога қӯниб, стюардесса ӯзи таклиф этмагунча жойимиздан қимирламасликни уқтираётганда ҳам мен ҳалигача кӯнглимни ғашлантирган туш таъсиридан қутула олмаётган эдим. Онамнинг хавотир тӯла кӯзлари, маъюс чеҳраси кӯз олдимдан кетмасди. Мен негадир самолётнинг орқага қайтиб кетишини истай бошладим."Марҳамат" ва "раҳмат"Москвага биринчи марта учиб келганимда асло эътибор бермаган эканман, бу гал аэропорт биносига киришим биланоқ текширувчиларнинг ҳаракатида, сӯзида киноями, кесатиқми, шунга ӯхшаш ниманидир сеза бошладим. Текширувчилардан биттаси ҳужжатимни қӯлимга берар экан, "Марҳамат, ӯтинг, меҳмон", деганда бир қалқиб кетдим. Агар у "меҳмон"ни оддийгина қилиб айтганида, балки "раҳмат", дея ӯтиб кетган бӯлардимми. Дунёда инсоннинг кӯнглини кӯтарадиган, бир-бирига ёт-бегона кишиларнинг юрагига илиқлик югуртирадиган мулоқот, муомала салом-аликдан кейин айнан шу икки сӯз -"марҳамат" ва "раҳмат"дан бошланмайдими? Лекин бу сӯзларни қандай ифодалаш ҳам одамга турлича таъсир кӯрсатар экан. Кӯплар бу сӯзларнинг самимийми, тил учидами, истеҳзо биланми, айтилишига аҳамият беришмайди. Мен ҳам ӯшалар қаторида эдим. Лекин бу гал мен текширувчининг истеҳзо юкланган "меҳмон"ига индамасдан ӯтиб кета олмадим. Бахт куйчиси Ҳамид Олимжоннинг "Россия, Россия, азамат ӯлка. Мен сенинг ӯғлингман, эмасман меҳмон"и эсимга тушди-ю, текширувчига икки баравар истеҳзо билан "раҳмат, мезбон", дея ӯтиб кетдим.Вирус, микроблар ва СПИДБагажлар олинадан ердан жомадонимни олиб чиқиб кетмоқчи бӯлгандим, бирданига иккитаси йӯлимни тӯсди:- Қани, меҳмон, жомадонингизни очинг!Мен юким текширилганини айтдим, ӯзимча нималарнидир исботламоқчи бӯлдим.- Текширишган бӯлса, бошқалар текширишган. Бизнинг хизматимиз бошқа. Қани, бир кӯриб қӯяйлик-чи, Россияга Тожикистондан қандай вирус ва микробларни олиб келяпсиз!Мен бу одамларга гап таъсир қилмаслигини сездим-да, ноилож жомадонни очдим.- Эҳ-ҳе, қара, - деди биринчи текширувчи шеригига. – Бутун Москвага етиб-ортадиган вирус олиб келяптилар бу жаноб.- Тӯғри айтасан, қара – асал, бодом, майиз, ёнғоқ…- Мен асал солинган идишни жомадондан олиб, бодомга қӯл узатган текширувчини тӯхтатдим:- Қӯлингизни олинг! Тегманг, буларнинг ҳаммаси – совға!- Ана, ановилар ҳам - совға!Мен текширувчи кӯрсатган томонга қарадим. У ерда асал солинган пластмасса идишлар, бодом, ёнғоқ, ӯрикқоқи, майиз солинган селлофан халтачалар уйилиб ётарди.- Кӯрдингми, турган-битгани вирус, микробларни ташиб келасанлар. Яна мен билан ҳақ талашасан. Полиомиелитдан тортиб оқсимгача юқтирадиган сенларсанлар!- Биздан ҳам баъзи нарсаларни олиб кетишяпти. Масалан, СПИДни, - деди иршайганча иккинчи текширувчи.Мен ичимда Аллоҳдан сабр тилардим ва устма-уст "Астағфуруллоҳ"ни такрорлардим.Мен бири тиржайган, иккинчиси иршайган текширувчини шундайгина бурниларига теккизгудайин бӯлиб, маҳсулот текширишдан ӯтказилгани, тозалиги, сифатлилиги борасида ӯзимизнинг тегишли хизматлардан берилган ҳужжатларни силкитдим.- Қара-я, - деди текширувчилардан бири иккинчисига. – Чуркаларда ҳам ақллиси бор экан-да!Мен шайтонга ҳай берганча нарсаларимни жомадонга жойлаб, "Астағфуруллоҳ"ни устма-уст такрорлаб, текширувчиларнинг олдидан шитоб билан узоқлашдим.ОМОНчиларнинг энг муҳим иши – суваракдан тозалашАэропортдан чиқишим билан бири қӯйиб, иккинчиси таксида ғир этиб Москвага элтиб қӯйишни таклиф этарди.Таксичилар оғзининг бир чеккасидан чиқиб кетган нархни эшитдим-да, ортимдан соядай эргашиб келаётган иккитасига ёлғон гапиришга мажбур бӯлдим: "Раҳмат, мени кутиб олишади".Тӯғри электричка томон юрдим. Таксига берадиган пулга Домодедоводан Павелецкий вокзалигача камида икки марта бориб-келиш мумкин. Уч ойда юрганимда Москвага борганимда ойликкача ишлатаман, деб асраб юрган пулимнинг анчагинасини сарфлаб қӯйдим. Самолёт чиптасидан қолган пулимни овқатга, метрогагина сарфлаб, тежаб ишлатсам, биринчи маошгача етиб қолар.Ижара уйимиз "Павелецкий"дан унча узоқ эмас эди. Йигирма дақиқача яёв юриб, тӯққиз қаватли қадрдон уй олдига етиб бордим. Еттинчи қаватга кӯтарилиб, устига қопланган сунъий чарм ранги ӯчаёзган эшик қӯнғироғини босдим. Ҳеч ким чиқмади. Қӯнғироқни яна икки марта босдим. Тунги ишдан келган йигитлар қотиб ухлаб ётишгандир. Кундузи ишлайдиганлар эса, икки-уч соат олдин уйдан чиқиб кетишгандир.Қӯнғироқни бешинчи марта босганимда ҳам ичкарида на қадам товуши, на бирон шарпа эшитилмади. Яна қӯнғироққа қӯл чӯзганимда қаршидаги эшик очилиб, ичкаридан бошига сочиқ боғлаган аёл мӯралади.- Ҳеч тинчлик йӯқ экан-да, бу уйда! Эрта тонгдан бақир-чақир!Мен аёлга салом бердим-да, хотиржамгина ҳеч ким бақир-чақир қилгани йӯқлигини, мен шу ерда ижарада туришимни айтдим.- Ие, хабаринг йӯқми? Шерикларинг айтишмадими?Аёл мени оғиз очиришга қӯймай устма-уст савол ёғдирди. Менинг елка қисиб туришимни кӯриб, сувараклар маконига айланган, тӯққиз қаватли уйни кеча-ю кундуз безовта қилган квартирани омончилар тозалашганини айтаётиб, лаби қийшайганча қулоғи томон қараб кетди.Мен аёлнинг роҳатланганча айтаётган ҳикоясининг нақ белига тепдим-да, лифт томонга қараб кетдим. Унинг ҳақоратини эшитмасликка олдим.Мен Москвада бошпанасиз қолдимПастга тушиб, қаерга боришимни билмай туриб қолдим. Эртага баҳорнинг биринчи куни бӯлса-да, Москвада кечаси нари турсин, кундузлари ҳам шамоллаб, музлаб қолиш ҳеч гап эмас. Тезда бирон бошпана топмасам бӯлмайди. Қайси танишимникига борсам экан? Худди шу аснода телефон эсимга тушди. Илгари ижарада бирга турган ҳамхоналардан бирига қӯнғироқ қилдим. Телефон ӯчирилган ё хизмат доирасидан ташқарида, деган этимни музлатган хабарни эшитдим. Эргашалининг рақамини тердим. Яна ӯша жавоб. Учинчи, тӯртинчи ҳамхонанинг телефони ҳам жавоб бермади.Кӯнглимда ётиб-туришга бир бошпана топилар, ишқилиб, шерикларимни депорт қилиб юборишган бӯлмасин-да, деган ӯй кезарди. Аслида Москвага учмасимдан олдин бир-иккитасига қӯнғироқ қилсам бӯларкан…Худди шу пайт Шуҳратнинг ижара уйи эсимга тушиб қолди. Лекин у ҳам телефонини кӯтармади. Мен таваккал қилиб Шуҳрат яшайдиган Новокузнеск метроси томон жӯнадим. Метрода катта жомадонга шубҳа билан қарашлар, текширишларни ӯйлаган ҳолда таксига ӯтирдим. Такси елиб борар экан, мен бу юришда бир ҳафтага қолмасдан пулим тугаши, ана ундан кейин нима бӯлиши ҳақида ӯйлардим.Чӯнтагинг кӯтармаса, ана - катта кӯча!Шуҳрат яшайдиган ижара уй эшигини очган, эгнида футболка, тиззасига ҳам етмайдиган калта иштон кийган қирқ-қирқ беш ёшлардаги киши "сенга нима керак", дегандайин укки кӯзларидан савол ӯқталарди.Мен Шуҳратнинг синфдоши эканлигимни, агар имкони бӯлса, у яшаётган мана шу ижара уйда туриш ниятим борлигини айтдим.- Сенга Шуҳрат уйимизда жой бор, дедими?- Йӯқ, мен у билан ҳали гаплашганим йӯқ. Ӯзим шундай, таваккалига…- Таваккалига! Таваккалнинг боши кал. Ҳи-ҳи-ҳи, - калта иштонли эшик олдидан сурил-и. Мен жомадонимни тор коридорга қӯйдим.- Самолётдан тушар-тушмас бу ёққа қараб чопдингми? Масквада евроремонтдан чиқарилган, деразаси Кремлга қараган уйда кимсан, отлари нима эди, ҳа, кимсан, Умид ҳазратлари келяптилар, деб кӯз тутиб, поёндоз ёзиб ӯтиришган, деб ӯйлагандирлар. Ҳи-ҳи-ҳи…Мен қанчалик асабим таранглашиб, жаҳлим чиқмасин, ӯзимни босишга уриндим. Балки бу одам квартиранинг хӯжайини эмасдир. Айтгандай, аслида квартиранинг хӯжайини бошқа одам – москвалик қариями, тул аёлми, ё икки-учта квартираси бор одамми, бӯлади. Ундан ӯзимизникилар – тожикистонлик ё ӯзбекистонлик биронтаси ӯзимга ва оиламга, деб ижарага олади-да, ана кейин, фойда кетидан қувади. Ижара уйга одам олади, олавера-ди…Бахтга қарши айни ана шу калта иштонли "ҳи-ҳи" квартиранинг вақтинча эгаси бӯлиб чиқди. У менга уйида жой топилишини, лекин бир ойлик ижара ҳақини олдиндан тӯлаш шарти билан бошпана беришини айтди. "Кавартирда одам кӯп эмас, бор-йӯғи йигирма бештагина. Икки хонали уйга бу нима деган гап. Бизда ижара ҳақи ҳам жа кӯп эмас, атиги беш ярим минг сӯмгина", деди у мени сеҳрламоқчи бӯлгандайин кӯзларини кӯзимга қадаганча. Мен унга олдинги турган уйимизда ойига тӯрт мингдан берганимизни айтдим.- Сиз айтган даврнинг ӯтиб кетганига уч ой бӯлди. Омончилар дуч келган кавартирни босишавергач, бизнинг харажатларимиз осмонга чиқиб кетди.Мен калта иштонининг чӯнтагида тилла бордайин уни тинмай сийпалаётган одамнинг айтганига кӯнишга тайёр эдим. Тузукроқ бошпана топганимча тиқилинчда яшаб туришга ҳам тайёр эдим. Фақат… фақат агар бор пулимни ижара ҳақига олдиндан бериб қӯйсам, бир ойгача тишимнинг кирини сӯриб, ишга яёв бориб-келаманми?- Ҳа, нега пешонанг Қизилқум бӯлиб кетди? Чӯнтакка қара, чӯнтакка. Кӯтармаса, ана, катта кӯча!Худди шу лаҳза калта иштонли одамнинг қиёфаси ӯзгарди. Бошига сочиқ ӯраган, лаблари қулоғига қараб кетаётган аёл менга катта кӯчани кӯрсатиб турарди.Шуҳрат менга ош дамлаб бермоқчиМен ичимдан тошиб келаётган нафратни ӯзимга ютиб, пастга тушганимда чӯнтагимда телефон музика чалди. Шуҳрат!- Умид, қачон келдинг? Кечирасан, мен телефонимни ӯчириб қӯйгандим. Қаердасан? Мен борганимча кетиб қолма!..Бир соатдан Шуҳрат икков таксида у топган янги ижара уйига борардик. "Хӯжайинни кӯрдингми? Хайрият, уй ӯзиники эмас. Эгаси истаган пайтда бошқа бир одамга ижарага бериши мумкин. Руслардан нолиймиз, ӯзимизнинг ӯзбекнинг муомаласини кӯрдингми? Мен бу зиқна, кӯзи оч, инжиқ одамдан қутулганим учун эртага сенга ӯз қӯлим билан ош дамлаб бераман!"Шуҳрат ҳалигача очилмаётган қовоғимга хавотирли қараганча кайфиятимни кӯтариш учун уринарди.Мен бӯлсам, жилмайишга кучим етмасдан, "Хуш келибсан, Россияга, Москвага, меҳмон!", дердим қайта-қайта ӯзимга ӯзим.


FIFA.uz ғолиблари тақдирландилар! / CHAMPIONAT.asia\nFIFA.uz ғолиблари тақдирландилар!\n31 дек 2013 17:13\nКеча пойтахтимизлаги 3D Cinema кинотеатрида илк маротаба ташкил этканимиз, "FIFA.uz - Ўзбекистон" лойиҳаси ғолибларини тақдирлаш маросими бўлиб ўтди.\nШу куни иккита тадбир бўлиб ўтди. "Sony Plastation 4" бўйича Ўзбекистоннинг норасмий чемпионатининг финал ўйинлари билан бир қаторда шоулар ташкил этилди. Тадбирни Мирзаҳаким Тўхтамирзаев олиб бордилар. Меҳмонлар орасида Санжар Турсунов ва Мурод Зухуровни кўришимиз мумкин эди.\nЎзбекистон чемпионатида биринчи ўринни қўлга киритган "Bunyodkor" жамоаси эгаси, Азиз Мирзага Ўзбекистон чемпионатининг олтин медаллари топширилди. Иккинчи ўрин сохиби маълум сабабларга кўра тадбиримизда иштирок эта олмадилар. Учинчи ўрин эгаси бўлган "Manchester United" жамоасига бронза медали топширилди.\n"Sony Plastation 4" ҳақида эса, янги йилдан кейин, видео кўринишда сизларни хабардор қиламиз.


Ҳимоячимисан? Гол ур!\nСўнгги пайтларда «Реал» ҳимоячиси Серхио Рамоснинг ўз голлари билан жамоаси жонига оро кираётганига кўп гувоҳ бўляпмиз.\nЯнги ва эски анъана\n«Бунёдкор» бу сафар ҳам уялтирмади, Осиё Чемпионлар Лигаси саралашидан ўтиб, гуруҳ раундига йўл очди. «Қалдирғочлар» бу борада ўзига хос анъанани давом эттирдилар: 2 йил муқаддам «Ал-Жазира» йўлдан сурилганди, ўтган мавсум «Ал-Шабаб» ва мана, «Ал-Жаиш» мағлубиятга учратилди.\nФутбол одоби у, аввало, натижадан бошланади\nСамарқандлик мухлисимиз Алишер Эгамбердиев дунёқараши ва қизиқиш доираси кенглиги билан ажралиб туради. У биздан ёзилиши режалаштирилаётган мулоҳазалар мавзусини аввалдан сўрайди. Сўраш асносида «Албатта, сир бўлмаса», дейишни ҳам унутмайди.\nРаҳбар разиллик қилса\n«Палермо» бир йил ичида ўн марта бош мураббийни ўзгартирди, бироқ Зампарини пинагини ҳам бузмай, ўз билганидан қолмаяпти.\nЎзбекистон терма жамоасининг Туркияда ўтказган йиғини ниҳоясига етди. Унинг якунлари бўйича тегишли баёнот берилиши ва «ЖЧ саралашидаги муҳим учрашувлар олдидан йиғин жуда самарали ўтгани» ҳақида айтилиши турган гап.\nҚадим Сурхондарёга яна катта футбол қайтмоқда. Бир вақтлар «Сурхон» билан олий лигада, «Тўпаланг» билан эса биринчи лигада довруғ қозонган вилоят яна ўз клубига эга бўлди.\nЎйнаб гапирсанг ҳам, ўйлаб гапир…\nБаъзида муваффақиятдан ғоят руҳланган футболчи ва мураббийлар фантазияга берилиб кетишади ва ҳаддан ташқари баландпарвоз ваъдалар бериб, кейин мулзам тортиб қолишади.\n«Шантаж» йўли – «кетаман»\n«Вест Хэм» раҳбарияти ўтган йил сентябрда Димитри Пайени нақ 1 млн. фунт стерлинг миқдорида мукофот пули билан сийлаганди.\n«Эдинсон Кавани» важоҳати\nЭдинсон Кавани машҳур Педро Паулета натижасини такрорлади, бироқ ҳамон Златан Ибрагимовичдан ортда боряпти. Уругвайлик тўпурар Европада ҳаммадан кўп гол урмоқда, бироқ ҳаттоки, ҳамюрти Луис Суаресчалик ҳам эътироф этилмаяпти.\nҒалаба ларзалар бағрида яшайди ёки «Алашкерт» кетидан адашиб кет, алам!\nЛарза нима ўзи? Уни бутун вужуд билан қандай ҳис қилиш мумкин? Мазкур саволларга ҳар бир ақли расо инсоннинг ўзига яраша жавоби бор, албатта. Биз бу ўринда мисол учун, ардоқли санъаткоримиз Муножот Йўлчиева ижросидаги ларзани тилга олмоқчимиз.\nКазуёши Миура ҳақида ҳеч эшитганмисиз? Эшитмаган бўлсангиз, исм-фамилиясидан япон эканлигини англагандирсиз.\nБундан бир неча кун олдин Nike компанияси ўзининг Hypervenom3 номли янги бутсаларини тақдим этди. Тадбир Мюнхен шаҳрида ўтказилди ва унда сайёрамизнинг бир қатор энг зўр ҳужумчилари иштирок этишди.\nЎйиндан ташқари ҳолат бўлмасин (Зафар Қосимов блоги)\nСервер Жепаровнинг пешонасига «Истиқлол»да дарҳол ўйнаб кетиш ёзилмаган экан. ФИФА трансферлар борасида тақиқ қўйгани сабабли Жепаровнинг шартномаси тасдиқланмади. Ҳаммасига айбдор - «Истиқлол»нинг ўзи. Клуб германиялик легионер Адил Чихининг маошини тўламагани боис янги футболчиларни расмийлаштириш ҳуқуқидан маҳрум қилинди. Аммо бизни «Истиқлол»нинг тақдири у қадар ташвишга солмайди. Муҳими - Сервер Жепаров ўйин амалиётисиз қолмади. У ёзгача «Фулад» таркибида ижара асосида ўйнаб туради.\nФутболми бу ёки…?\nФИФА режасидаги 10та ўзгариш хусусида\nЎғил отага тортади, албатта\nМана, машҳур Патрик Клюйвертнинг ўғли «Аякс» сафида ўз дебютини нишонлади, Диего Симеоненинг зурриёди - Жованни эса аллақачон «Женоа» учун бири-биридан муҳим голлар уришни бошлади.\nПаспорт телефонга айланганида…\nБаъзида шундай ҳолатлар учрайдики, футболчи ва мураббийлар имкон қадар ўзларини ОАВдан олиб қочишади. Бунинг сабаблари турли-туман: кутилмаган мағлубият, тушкун кайфият, ёлғиз қолиш хоҳиши ва ҳоказо.\n«Буюк девор» ортида\nЎзбек футболида шаклланган бир анъана бор, аммо унинг яхши ёки ёмонлигини аниқ айта олмаймиз. Журналистлардан тортиб мураббий ва футболчиларгача бир гапни кўп айтишади - Ўзбекистон терма жамоаси Осиёда тўртинчи ўринда туради.\nНатижасизлик ниҳояси ёхуд Истоминнинг ибратли иродаси\nИмкониятларни юзага чиқариш, энг аввало, қатъият ва улуғвор мақсадлар уйғунлигидан бошланади. Мураббий ва истеъдоднинг юксак ғалабалардаги ўрни ҳеч қачон инкор этилмайди.\nЮлдузлар сафидаги «қоқ суяк»\nУЕФА томонидан эътироф этилган йилнинг энг яхши футболчилари рўйхатидан одатдагидек энг ёрқин юлдузлар жой олишди.\nЎтган ҳафтанинг энг яхши янгиликларидан бири Озарбайжон тарафлардан келди: миш-мишларга кўра, МДҲ кубоги қайта тикланар экан.


Масиҳий муаллим: Ёмон одатлардан қутқарилиш мумкинми?\nЁмон одатлардан қутқарилиш мумкинми?\nҲа. Қисқа ва лўнда. Осон. Мураккаб эмас.\nЛекин бу жавобни тўлиқроқ ёритадиган бўлсак шуларни айтишимиз керак бўлади:\nЁмон одатлардан қутқарилиши учун имонли киши Исо Масиҳга ишониши керак. Худди нажот топиш учун Исога ва У хочда биз учун қилган ишига ишонишимиз керак бўлганидек, ҳаётимизда учта ғанимдан ғалаба қозонишимиз учун ҳам шундай йўсинда Исога ишонишимиз керак.\nБизнинг учта ғанимимиз ёки душманимиз қуйидагилар: шайтон, дунё ва башарий танадир. Буларнинг уччаласи устидан ғалабани бизга фақат Исо бера олади. Исодан ташқари ҳеч ким буни бизга беролмайди. Қидириб ҳам ўтирманг. Уддасидан чиқа олмайсиз. Чунки бизда фақат битта Нажоткор бор, Нажоткор эса нажот бериш билан банд, яъни У бизга қутқарилиш беради.\nСиз Исо Масиҳга ишонасизми?\nСиз нажот топганмисиз?\nНажот топган бўлсангиз, ҳаётингизда ғалаба қозониб юрибсизми?\nБу саволларнинг биттасига ҳам йўқ, деб жавоб берган бўлсангиз, Исога ишонинг дейман. Ана ўшанда сиз нажот топасиз ва ғалабакор ҳаётга эга бўласиз.\nНажот топгандан кейин нима қилиш керак?


ОХҲТ Ўзбекистон билан 'тўлароқ мулоқот'га умид қилмоқда - BBC Uzbek - O'zbekiston\nОХҲТ Ўзбекистон билан 'тўлароқ мулоқот'га умид қилмоқда\nСўнгги янгиланиш 21 декабр 2012 - 11:54 GMT\nЖаноб Заниер ОХҲТ Ўзбекистон учун кўпгина соҳаларда долзарблигига ишонишини айтади.\nЎзбекистонга сафар қилган Оврўпо Иттифоқининг Ташқи ишлар бўйича Олий Комиссари Кэтрин Эштон Президент Каримов билан учрашган.\nРасмий хабарда айтилишича, учрашув чоғида икки томонлама алоқалар ва минтақавий масалалар муҳокама этилган.\nҚатор инсон ҳуқуқлари ташкилотлари минтақага сафари арафасида Оврўпо Иттифоқи мулозимини Ўзбекистондаги инсон ҳуқуқларининг аҳволи ва қамоқхоналардаги сиёсий маҳбуслар масаласини кўтаришга чақиришганди.\nЭштон хоним Тошкентда бир неча инсон ҳуқуқлари фаоллари билан ҳам кўришган.\nАммо қатор ҳуқуқ фаоллари Оврўпо мулозими билан учрашувга таклиф этилмаганларидан таажжуб билдиришмоқда.\nТанқидчилар Оврўпо Иттифоқи, умумият-ла, Марказий Осиёда иқтисодий манфаатларни инсон ҳуқуқлари ва демократиядан устун қўймоқда, деб айтишади.\nИттифоқнинг аввалроқ Андижон воқеаларидан сўнг Ўзбекистонга нисбатан киритган жазо чораларини бекор қилиши танқидларга сабаб бўлган эди.\nАйни пайтда шу кунларда Би-би-сига ташриф буюрган Оврўпода Хавфсизлик ва Ҳамкорлик Ташкилоти Бош Котиби Ламберто Заниер Ўзбекистон билан муносабатларни қайта бошлаш ниятида эканликларини айтган.\nУнга кўра, расмий Тошкент билан мулоқотлар сўнгги йилларда энг қуйи даражага тушиб кетган.\nПрезидент Каримов ўтмишда ОХҲТни Ўзбекистонда инсон ҳуқуқлари соҳасида "маъруза ўқимаслик" ҳақида огоҳлантирганди.\nЖаноб Каримов шунингдек, ОХҲТнинг сайловлар борасидаги мавқейини ҳам танқид қилган ва ташкилотни ислоҳ қилиш кераклигини айтган.\nБи-би-си жаноб Заниердан аввалига ана шу танқидларга муносабатини сўраган.\nЛамберто Заниер: Биз Оврўпода Хавфсизлик ва Ҳамкорлик ташкилоти ўлароқ, ҳамкорликнинг барча жиҳатларига эътибор қаратамиз. Тор доирадаги хавфсизлик, бу фаолиятимизнинг битта йўналиши, холос. Бундан ташқари, иқтисодий йўналиш мавжуд. Минтақада хоҳ у сув масаласи бўлсин, хоҳ энергия ёки чегара савдоси, қийин иқтисодий вазият юзага келган. Ва албаттаки, инсон тараққиёти. Биз бу борада Ўзбекистонда мураккаб вазият юзага келганини биламиз.\nБи-Би-си: Сиз Ўзбекистон ҳукумати сизларни жиддий ҳамкор сифатида қабул қилади, деб ўйлайсизми? Ўтмишда жиддий қабул қилишгандир, аммо ҳозир-чи?\nЛамберто Заниер: Мен бу саволга жавоб беришим қийин. Чунки мен ўзбек расмийлари билан тўғридан-тўғри мулоқот олиб бормоқчиман ва Ўзбекистоннинг ташкилотимиз кун тартибидаги барча масалалар юзасидан мавқейини қайта кўриб чиқиш имкони бор, деб умид қилаяпман. Мен Оврўпода Хавфсизлик ва Ҳамкорлик Ташкилоти Ўзбекистон учун кўпгина соҳаларда ҳануз долзарблигига ишонаман. Мен биламан, ўзбек раҳбарияти икки томонлама воситалардан фойдаланишни афзал кўради. Албатта, бу уларнинг қарори. Иккинчи томондан, Оврўпода Хавфсизлик ва Ҳамкорлик Ташкилоти Ўзбекистонга кўп томонлама чорчўба таклиф қилади. Ўзбекистон ташкилотда аъзо давлат сифатида ўз овозига, демакки, ўз қудратига эга. Пировардида бу мулоқот Ўзбекистон учун фойдали, деб ишонаман. Биз Ўзбекистон раҳбарияти билан тўлароқ мулоқот бошлаш истагидамиз. Ўйлашимча, муносабатларни яхшилашга имкон бор.\nБи-Би-си: Ўзбекистон нафақат инсон ҳуқуқлари ва демократия, балки минтақавий хавфсизлик ва ҳамкорлик борасида ҳам ўзига хос қарашларга эга. Расмий Тошкент билан ҳамкорлик қанчалик самарали бўлади, деб ўйлайсиз?\nЛамберто Заниер: Минтақадаги энг долзарб масалалардан бири, бу- минтақавий ҳамкорлик масаласидир. Ўзбекистон бу борада ўзининг қарашларга эга эканини жуда яхши биламиз. Расмий Тошкентнинг қўшнилар ва бошқа давлатлар билан муносабатларда қандай воситаларни ишга солиш борасидаги фикри ҳам ўзгача. Аммо Марказий Осиёдаги барча давлатлар учун муштарак бўлган масалалар бор. Афғонистон бунинг яққол мисолидир. Яъни минтақа давлатлари учун умумий бўлган стратегиянинг аҳамияти катта. Биз битта Ўзбекистон эмас, балки минтақадаги ҳар бир давлат ўзининг икки томонлама режаларига эга эканини кўриб турибмиз. Албатта, биз буни олқишлаймиз. Аммо биз шунингдек, стратегик бир ёндошувни ҳам таклиф қилаяпмизки, мен айнан шу масалани келаётган ойларда ўзбек расмийлари билан муҳокама қилиш ниятидаман.\nОХҲТ вакили мустақил журналист Жамшид Каримовнинг озод қилинганини олқишлади03.12.11\nСуҳроб Исмоилов: 'ОХҲТ йиғинида Ўзбекистон ҳайъатидан жўяли бир гап чиқмади'27.09.11


ЕХҲТ вакили Россияда «Telegram»нинг блокланишини «сўз...\n14.04.2018 17:04 0 1098\nБугун, 14 апрель куни Европада хавфсизлик ва ҳамкорлик ташкилоти(ЕХҲТ)нинг ОАВ эркинлиги масалалари бўйича вакили Арлем Дезир Россияда «Telegram» мессенжерининг блокланишини «эркин фикрларни чегаралаш» деб атади. Бу ҳақда «Segodnya.ua» сайти хабар берди.\n«Telegram»нинг блокланиши чуқур ташвишга солмоқда, чунки бу интернет воситачиларининг сўз эркинлиги ҳуқуқини амалга оширишга кўмаклашишига тўсқинлик қилади. Сўнгги йилларда «Telegram» турли оммавий ахборот воситалари ахборот тарқатиши учун муҳим тармоққа айланди. Мен Россия ҳукуматини мазкур қарорни қайта кўриб чиқишга чақираман» , – деган Дезир.\nКеча, 13 апрель куни суд «Telegram» мессенжерини Россия ҳудудида блоклаш ҳақида ҳукм чиқарганди.


UzWebiston: Ўзбекистонда бензин яна 20 фоизга қимматлашди - BBC News O'zbek\nUzWebiston: Ўзбекистонда бензин яна 20 фоизга қимматлашди\nЎзбекистон ҳукумати қарорига мувофиқ мамлакатда бензин нархи ва дизел ёнилғиси нархи қимматлашган. Янги йилнинг ҳали ўн куни ўтмасдан Ўзбекистонда ёнилғи нархи иккинчи марта ошган. Бу гал нарх бирданига 20 фоизга ортди, деб ёзилади uzmetronom веб-сайти. «Gazeta.uz»нинг ёзишича, янги тарифларга кўра, бир литр Аи-80 бензинининг нархи 2005 сўмни (шу пайтга қадар 1670 сўм эди, ошиш 335 сўмни ташкил қилди), Аи-90 бензинининг нархи 2210 сўмни (аввалги нархи 1835 сўм эди, 375 сўм ошди), Аи-95 бензинининг нархи эса 2435 сўмни (аввалги нархи 2020 сўм эди, 415 сўм ошди) ташкил қилди.\nУшбу нархлар ўз ичига жорий йилнинг биринчи январидан ошган истеъмол солиғини ҳам қамраб олади. Ўшанда истеъмол солиғи 25 сўмга, яъни 240 сўмдан 265 сўмга оширилган эди.\n«Gazeta.uz»нинг ёзишича, Тошкентда бензин тақчиллиги кузатилгани йўқ.\nЛекин бу бензин нархининг дастлабки кунидаги ҳолатдир, дейишади маҳаллий кузатувчилар. Уларнинг фикрича ўтган йил айниқса вилоятларда бензин тақчиллиги яққол сезилган, бензин қуйиш шохобчалари олдида навбатда қатор тизилган машиналар ҳайдовчилари соатлаб вақт ўтказишган.\nОхирги марта бензиннинг нархи 2011 йилнинг 1 август куни ошган эди. Қолган пайтлари эса ҳар йил бошида истеъмол солиғидан келиб чиқиб оширилар эди, дея хабар беради anons.uz.\nЁнилғи нархининг ошишига кейин ўн йил орасида Ўзбекистонда нефт қазиб олишнинг мунтазам камайиб бораётганлиги ва натижада нефт маҳсулотлари ишлаб чиқариш ҳажми-нинг камайганлиги сабаб бўлган дея таъкидланади uzmetronom.com веб-сайтида. Устига мамлакатдаги нефт-газ тармоғида бошқарув самарадорлиги пасайиб кетган.\nМамлакатни саратон ўсмаси каби чирмаб бораётган фасод-коррупциянинг нефт маҳсулотлари қазиш ва сотишда таъсири борлиги урғуланади веб-сайт мақоласида. Веб-сайтнинг «Ўғирлайдиган ким, чўнтак қоқадиган ким» сарлавҳали мақоласида бензин нархи-нинг ошишидан оддий одамлар жабрланаётгани ҳақида мулоҳаза юритилади.\nЎзбекистонда яна газ ва электр ҳаққи ошди\nБензиннинг арзонини қаерда сотади?\n"Ўзнефтмаҳсулот" бензин тақчиллиги ҳақида ваҳима қилмасликни сўради\nЎзбекнефтгаз: Бензиннинг нархи ҳозирча ошмайди\nКўмир нархи назоратга олинаяпти, ҳозирча табиий газ таъминоти эмас\nЎзбекистонда нархлар ошишига нисбатан билдирилаётган фикрлар


Жаҳон банки бош мутахассиси Чортоқда бўлди\nЖаҳон банкининг шаҳарларни ривожлантириш бўйича бош мутахассиси Розанна Нитти туманимизда бўлди. Халқаро тикланиш ва тараққиёт банки иштирокидаги “Ўрта шаҳарларни комплекс ривожлантириш” лойиҳаси доирасида 2019-2021 йилларда Чортоқда амалга ошириладиган бунёдкорлик ва ободонлаштириш ишларининг бошланиш арафасидаги бу ташриф бежиз эмас, албатта.\nЯқин келажакда Чортоқ тиббиёт ва сиҳатгоҳлар туризми ривожланган, замонавий инфратузилмага эга экошаҳарга айланишидан дарак бу.\nТуман ҳокимлигида Халқаро тикланиш ва тараққиёт банкининг молиявий кўмагида Чортоқда амалга ошириладиган қурилиш-кўкаламзорлаштириш ишлари билан бир қаторда ёндош маҳаллаларда 2020 йил учун мўлжалланган “Обод маҳалла” дастури бўйича бажариладиган ишларни мувофиқлаштириш борасида фикр алмашилди.\nШу мақсадда меҳмонлар Зафар Диёр МФЙ ҳудудида бўлиб, маҳалла аёллари билан учрашдилар. Самимий суҳбат чоғида Розанна хоним ўзбек халқининг очиқкўнгиллигини, меҳмондўстлигини, айниқса аёлларнинг ораста ва пазандалигини эътироф этди. Жумладан, чортоқлик хонадон соҳибаларининг нон ёпишга уста эканлигини айтиб, тандир ноннинг мазаси ёқиб қолганини мамнуният билан таъкидлади.


Galaxy Note7 портлаганига икки йил бўлди, лекин гаджетдан ҳамон фойдаланишмоқда\nXiaomi Mi Max 3 Pro ҳақидаги расмий хабар миллионлаб кишиларнинг ҳафсаласини пир қилди\nFirefox’да энди овоз ва видеонинг автоматик янграшини ўчириб қўя оласиз\nHuawei Nova 3 тақдим қилинди: юқори имконият ва ўрта нархли\nСуюқ батарея яратилди: бу инқилобми?\niPhone’лар энди 4G тармоқларида Android-смартфонлардан икки каррагача секин ишлайди\nМарсда улкан кўл топилди\nXiaomi ўзининг энг қиммат маҳсулотини чиқарди – у асосан ёшлар ва ёш оилаларга мўлжалланган\n125 минг доллар Киевга қараб кетди: украиналик киберспортчилар CS:GO бўйича халқаро чемпионатнинг ғолиби бўлишди\nБарчаси Snapdragon 845 билан таъминланади: Meizu 16 ва 16 Plus’га экспертлар баҳо беришди\n«Малика» савдо марказида Xiaomi Mi моделлари нархлари (2017 йил 15 май)\nXiaomi Mi моделларининг «Малика» савдо марказидаги нархлари билан танишинг.\nҲали тақдим этилмаган Huawei Nova 2 ҳамда Nova 2 Plus ҳақида янги маълумотлар чиқди\nHuawei Nova 2 ҳамда Nova 2 Plus қурилмаларининг айрим техник тафсилотлари ҳамда чиқиш вақти ҳам маълум бўлди.\n«Малика» савдо марказида Xiaomi Redmi моделларининг нархлари (2017 йил 15 май)\nXiaomi компаниясининг Redmi ҳамда Redmi Note сериясидаги смартфонларининг «Малика» савдо марказидаги нархлари билан танишинг.\nGoogle Allo’да энди ўз суратларингиздан стикерлар ясашингиз мумкин\nАгарда Google Allo’да компьютер алгоритмларининг натижасида яратилган тайёр стикер сизни қониқтирмаса, у ҳолда бошқарувни ўз қўлингизга олишингиз, яъни стикерни ўзингиз ясашингиз ҳам мумкин.\n«Малика» савдо марказида iPad нархлари (2017 йил 13 май)\niPad’ларнинг нархларига назар соламиз.\nСунъий онг 27 йил аввал ўғирланган болани топиб берди\nBaobeihuijia сайти бир-бирини йўқотган қариндошларни ўзаро топиштириш мақсадида ташкил этилган. 2017 йилнинг март ойидан эса Baidu бу сайтга ўзининг юзни таниш технологиясини жорий этишни таклиф қилди. Мана, бунинг натижалари кўзга ташлана бошлади.\nРоботлар учун тери яратилди – энди улар сеза олишади! (+видео)\nМайкл Макалпайн сўзларига қараганда, «бионик тери» деб аталувчи бу материал электрон сенсорларга эга бўлиб, у инсон терисига ҳам электроникани жорий этиш имконини беради.\nРоссияда Samsung Galaxy S8 ва S8+ ўртача 15% га арзонлашди\nSamsung Galaxy S8 ҳамда S8+ флагманлари Россия Федерациясида арзонлаша бошлади. Бу икки моделнинг нархи ўртача ўн беш фоизга, баъзи жойларда эса ҳатто ундан ҳам кўпроққа пастлаган.\nPocket Sense – смартфонни ўғирлашдан сақловчи ишончли илова\nPocket Sense – смартфонни ўғирлашдан сақловчи ишончли илова бўлиб, ҳар гал кимдир телефонни қўлига олса сигнал чалади.


Ўзбекистон телеканалларида Ислом Каримов исмини айтмаслик талаб қилингани иддао қилинмоқда\n19 май 2022, Тошкент вақти: 11:17\nСамарқандда марҳум президент Ислом Каримов сурати туширилган нарсалар сотган тужжорлар жорий йилнинг 17 май куни жаримага тортилган эди.\nЎзбекистон МТРК таркибидаги барча каналлар муҳаррирлари жорий ҳафта бошида мамлакатни 1989 йилдан 2016 йилгача бошқарган марҳум Ислом Каримовнинг исми эфирда умуман айтилмаслиги лозимлиги тўғрисида огоҳлантирилган.\nБу ҳақда Озодликка ЎзМТРК нинг уч ходими - телебошловчи, телеканаллардан бири Бош муҳаррири ва "Ëшлар" телеканали бўлимларидан бири бошлиғи бир-биридан мустақил равишда хабар қилди. МТРКнинг уч ходимидан олинган бу маълумотлар юзасидан Телерадиокомпания раҳбариятидан ҳеч бир шаклда изоҳ олишнинг, ҳозирча, имкони бўлмади.\nЎзМТРК таркибидаги каналларидан биридаги эфир бошловчисининг Озодликка айтишича¸ у ва ҳамкасбларига «Ислом Каримовнинг номи эфир сеткасига кирган барча дастурларда айтилмаслиги борасида Президент Давлат маслаҳатчиси Хайриддин Султоновдан «прямой запрет» келгани тўғрисида бевосита раҳбари айтган:\n- Агар Каримовнинг исми эфирда кетса каллангдан ажрайсан дейишди. Бу госсоветник Султоновнинг буйруғи деб қўрқитишди.\nЎзбекистон телеканалларидан бирининг Бош муҳаррирининг айтишича, МТРК раҳбарият таркибига кирувчи барчадан «Ислом Каримов исмини умуман тилга олмаслик» талаб қилинган:\n«Тавсия эмас талаб қилинди. Айниқса, кекса авлодга мансуб зиëлиларнинг Каримовни эслаб гапириб қолиш эхтимоли борлиги учун¸ бундай риск категориясига кирувчиларни жонли эфирга яқинлаштирмаслик чоралари кўрилди».\nИсми айтилмаслиги шарти билан гапирган Бош муҳаррирнинг айтишича¸ Ислом Каримов исмига тақиқ бошланганига бир ой бўлган:\n- Душанба кунги мажлисда яна эслатилди "Каримов номи тилга олинмасин", деб. Ўзи йил бошидан бери Каримовнинг номини камроқ айтинглар¸ Шавкат Миромонович номига "юртбоши" калимасини қўшиб айтиб улуғланглар, деган тавсия бор эди. Аммо мана бир ойдирки, муҳаррирлар қўлида лупа билан матнлардан Ислом Каримов исмини қидириб топиб, ўчириб ташлаб ўтирибди. Ҳозирги кунда Каримовнинг номини эфирда бериш диний экстремистлар етакчиси Тоҳир Йўлдошни исмини эфирга беришдан ҳам хавфли бўлиб қолди.\nЎзМТРК таркибига кирувчи "Ëшлар" телеканалида бўлим бошлиғи лавозимида ишлайдиган журналистга кўра¸ «Кадрда Ислом Каримов расми¸ ҳайкали ëки исми ëзилган лавҳалар кўриниб қолишига нисбатан ҳам тақиқ жорий қилинган»\nЎзМТРК бошловчиси, телеканаллардан бири Бош муҳаррири ва "Ëшлар" телеканалида бўлим бошлиғидан олинган бу бир хил мазмундаги маълумотлар юзасидан Телерадиокомпания раҳбариятидан ҳеч бир шаклда изоҳ олишнинг имкони бўлмади.\nЎз ТВ каналларида Каримов тасвири олдин кўп такрорланган\nЎзТВ ветеран журналистларидан бири¸ собиқ депутат Дадахон Ëқубовнинг Озодликка айтишича¸ «Тарих ўзгартирилмагани маъқул»:\n"Камина тарихни ўзгартиришга бутунлай қаршиман. Унинг номини Биринчи президент сифатида тилга олиш лозим. Аммо халқ депутатларини лорд сифатида, Мустақиллик асосчилари сифатида тарихга муҳирлаб қўйиш лозим. 1990 йилги, Биринчи депутатларни, демоқчиман".\nРасмлар йиғиштириб олинди\nЎзбекистон Фанлар академиясининг Қўлëзмалар институти мажлислар залида Ислом Каримов портрети осилиб тургани боис институт раҳбарига дакки берилган. Айни институтда тадқиқот олиб бораëтган олимнинг айтишича¸ ўтган ҳафта бу борада Фанлар академиясида ўтказилган мажлисда «Ислом Каримов портретлари ва у кишидан олинган иқтибослар ëзилган лавҳалар олиб ташланиб йўқ қилиниши буюрилган».\nСуҳбатдошга кўра¸ «деворий паннолардаги Ислом Каримов исми ëзилган матнлар ўчирилган¸ қўлëзмалар институтида мавжуд бўлган ўнга яқин Каримов портретлари институт ховлисига олиб чиқиб ëқиб юборилган».\nЖорий йилнинг 17 июнь куни Бухоро Давлат университетида Ислом Каримов китоблари юк машинасига солиниб макулатура сифатида олиб кетилгани ҳақида мазкур олийгоҳ талабаси Озодликка маълум қилган эди.\nОзодликка маълум бўлишича¸ 20 август куни Қашқадарë ва Самарқандда ўрнатилган Каримов ҳайкали тагида ва Самарқанддаги Ал-Бухорий мажмуида майда сувенирлар билан савдо қилаëтганлар рейд қилинган. Каримов акси туширилган магнитка ва тақвимлар сотаëтган савдогарлар жаримага тортилган¸моллари мусодара қилинган.\nЖорий йилнинг май ойида Самарқанддаги Ислом Каримов кўчасида (собиқ Тошкент кўчаси) Ўзбекистоннинг марҳум президенти сиймоси туширилган календарь¸ откритка¸ магнитка ва бошқа ëдгорлик буюмлари билан савдо қилаëтган тадбиркорлар ИИБ тарафидан ўтказилган рейд давомида ҳуқуқбузар сифатида ушланиб жаримага тортилган эди.\nБерлиндаги ўзбек элчихонасида Каримов расмлари турибди\nЎзбекистоннинг Германиядаги элчихонаси ходими Азим Озодовнинг Озодликка 22 август куни билдиришича, "Элчихона биносидан Ислом Каримов расмларини олиб ташлаш бўйича кўрсатма берилмаган.Бундай кўрсатма умумаан йўқ. Бино кираверишида Ислом Каримов номи зикр қилинган мармар лавҳ ҳали ҳам турибди. Шунингдек, бинода Ислом Каримов портретлари олдингиси каби ҳурмату эҳтиром билан осиғлиқ турибди"\nБиринчи президент хотираси абадийлаштириш юзасидан бир қатор ишлар қилинган\nПрезидент Шавкат Мирзиёев 2017 йили Мустақиллик куни муносабати билан 31 августда сўзлаган табрик нутқида собиқ президент Ислом Каримов хотирасини абадийлаштириш бўйича чора-тадбирлар давом эттирилишини таъкидлаган эди.\nАна шундан кейин 2017 йилнинг 2 сентябрь куни Самарқанд шаҳрида Ислом Каримов ҳайкалининг тантанали очилиш маросими бўлиб ўтди.\nКаримов таваллудининг 80 йиллиги муносабати билан 2018 йил 30 январда Қарши шаҳрида Ислом Каримовга ҳайкал ўрнатилди ва Самарқандда Каримовга бағишланган ёдгорлик мажмуасини барпо этиш ишлари тўла якунига етказилди.\n2017 йилнинг 31 август куни Тошкентдаги Оқсарой резиденцияси олдида Ислом Каримов ҳайкалининг тантанали очилиш маросими бўлиб ўтган эди.\n“Бугун барчамиз бир фикрда якдилмиз: Биринчи Президентимизнинг Ватан ва давлат олдидаги буюк тарихий хизматлари, сўнмас хотираси халқимиз қалбида абадий яшайди”, деган эди амалдаги президент Мирзиёев марҳум президент Каримов ҳақида.\nШарҳларни кўринг (85)\nКаримовнинг ҳайкали қанчага тушади?(ВИДЕО)\nКаримов мақбарасини миллий гвардия доимий қўриқлайди\nСамарқандда Каримовни "сувенир" бизнесига айлантирганлар рейд қилинди